Evolusi Teori Atom

Pada anggaran anda sekarang, berapa besar kah atom itu sebenarnya? Cabut sehelai rambut anda dan lihat betapa nipisnya rambut itu. Purata rambut manusia adalah selebar 1 juta atom karbon. Maka jika rambut anda dibelah memanjang sebanyak 1000 kali, anda akan dapat sehelai rambut yang selebar atom karbon.

Konsep di mana setiap jirim di dunia terdiri daripada zarah yang kecil telah bertapak sejak zaman Yunani dan India purba lagi. Saya tak cukup ilmu untuk mengulas mengenai fahaman atomisme India purba tetapi apa yang saya tahu, fahaman tersebut bermula pada abad ke-4 sebelum masihi1. Atomisme Yunani pula, bermula seawal abad ke-5 sebelum masihi apabila Leucippus dan anak muridnya, Democritus mengusulkan bahawa semua jisim terdiri daripada zarah kecil yang tidak boleh dibahagikan2.

Atomon (Yunani: ἄτομον) bermaksud sesuatu yang tidak boleh dibahagikan; zarah tersebut merupakan zarah terkecil3. Tidak ada apa apa benda fizikal lagi yang lebih kecil daripadanya. Namun kemudian dengan penemuan kewujudan zarah subatom, atom bukan lagi zarah terkecil.

Walaupun kedengaran seperti idea Democritus ini satu idea yang sangat bernas, Democritus juga berpendapat jika anda memotong sebuah batu, berulang kali, anda akan tiba pada satu ketika hanya ada sebuah zarah yang tidak boleh dipotong lagi. Dan zarah tersebut mempunyai sifat seperti bahan asalnya, maka zarah besi berkilat, zarah batu keras dan kasar, zarah isi durian bersifat lembut serta mempunyai bau.  Kebanyakan ahli falsafah era tersebut menolak usul Democritus, seperti Aristotle yang berpendapat jirim diperbuat dari 4 unsur; api, air, angin dan tanah4.

Konsep atomisme juga wujud dalam tamadun islam, namun, semua konsep atomisme klasik tidak relevan dan tidak tuntas untuk membincangkan konsep atom secara saintifik. Hal ini kerana konsep atomisme klasik berasaskan falsafah dan agama yang tidak membincangkan atom dalam konteks sebenar sesuatu jirim. Atomisme klasik merupakan pendekatan falsafah kepada persoalan seperti berikut; 1) bagaimanakah semua benda tercipta? 2) semua benda (jirim) diperbuat daripada apa? Apa yang saya mahu tekankan di sini; atomisme klasik ialah ilmu falsafah, bukan ilmu saintifik yang dibuktikan melalui eksperimentasi dan bukti fizikal.

Untuk hampir 2300 tahun, tiada pembaharuan dibuat pada konsep atom sehingga kemunculan pendekatan secara saintifik. John Dalton memperkenalkan hukum perbandingan berganda pada tahun 1808, yang menjadi asas analisis sebatian melalui sistem empirik5. Jika anda mempelajari ilmu kimia di sekolah menengah, anda mungkin biasa atau ingat eksperimen di mana anda membakar logam magnesium di dalam mangkuk pijar lalu menimbang perubahan jisim nya. Melalui perubahan jisim dan perkiraan melalui jisim molar atom anda akan mendapat bahawa pembakaran logam magnesium akan menghasilkan magnesium oksida dengan formula MgO.

John Dalton melalukan eksperimen dan mendapati bahawa jika 2 bahan melalui tindak balas dan menghasilkan 2 sebatian, gandaan bahan kedua dalam tindak balas tersebut dalam 2 produk reaksi tersebut sentiasa dalam gandaan nombor bulat. John Dalton membakar logam tin dan mendapat 2 sebatian, tin(II) oksida, SnO dan tin dioksida, SnO2. Nisbah oksigen diantara dua sebatian tersebut ialah 1:2, nisbah nombor bulat6.

Kesimpulannya, atom wujud dalam keadaan diskrit (tidak terbahagi, ketara wujud dalam keadaan satu persatu), dan jumlah atom dalam sebatian boleh diketahui melalui perkiraan empirik7. Berbeza dengan usul Democritus, John Dalton berpendapat bahawa atom berbentuk sfera, manakala Democritus tidak menyatakan bentuk atom, malah pendapat atomisme klasik menyatakan atom mempunyai pelbagai bentuk (kubik, pyramid, bercangkuk dan sebagainya).

Model atom kubik diperkenalkan oleh Gilbert N. Lewis pada tahun 1902. Model ini hanya berasaskan konsep valens dimana ia menerangkan bagaimana sebatian kimia terbentuk8. Oleh sebab konsep valens membincangkan tahap kebolehan sesuatu atom membentuk sebatian, model atom kubik berfungsi sebagai hujah logik kepada proses pembentukan molekul yang diterangkan oleh Dalton. Model ini tidak bertahan lama apabila model yang lebih baik dibentuk, namun konsep valens kekal digunakan dalam penulisan struktur lewis9.

Untuk hampir 100 tahun, atom adalah zarah paling kecil, sehingga penemuan zarah subatom oleh J.J Thompson pada tahun 189710. Thompson menemukan zarah elektron dengan menggunakan alat tiub sinar katod, yang memancarkan sinar dari setiap hujung elektrod. Beliau mendapati sinar tersebut terpesong kearah sumber medan cas positif apabila sumber ini mendekati sinar tersebut. Dan sinar tersebut pula akan terpesong menjauhi sumber medan cas negatif. Ini menunjukkan bahawa sinar tersebut bercas negatif (cas yang sama akan saling menolak antara satu sama lain). Beliau kemudiannya mengira nisbah jisim kepada cas sinar tersebut dan mendapati bahawa jisim cas tersebut 1800 kali ganda lebih ringan daripada atom hidrogen, atom terkecil yang diketahui. Kesimpulan nya, 1) sinar tersebut terdiri dari zarah subatom, yang lebih kecil dari atom terkecil yang diketahui (hidrogen) 2) zarah atom boleh dibahagi kepada zarah subatom.

Untuk menerangkan mengapa atom mempunyai cas keseluruhan yang neutral, Thompson mengusulkan model atom puding plum11. Model ini menunjukkan bahawa elektron yang bercas negatif berlegar di dalam medan bercas positif berbentuk sfera untuk membentuk sebuah atom.

Walaupun model Thompson kelihatan seperti idea yang tepat pada era itu, terdapat beberapa tentangan ditujukan terhadap model tersebut. Model ini tidak diterima secara universal. Sebagai contohnya, Hantaro Nagaoka, seorang ahli fizik Jepun, telah membangkang model Thompson, atas alasan bahawa cas bertentangan (positif dan negatif) tidak boleh menembusi antara satu sama lain. Atas hujah ini, elektron tidak boleh berada di dalam zarah positif. Malah Hantaro mengusulkan model atomnya sendiri yang digelar model Saturnian di mana elektron mengelilingi zarah bercas positif seperti gegelang planet Zuhal12.

Model atom oleh Thompson tidak bertahan lama di dunia saintifik yang giat berkembang, kerana, pada tahun 1909, anak muridnya Ernest Rutherford bekerjasama dengan Hans Geiger dan Ernest Marsden untuk membuat kajian melalui eksperimen kerajang emas Rutherford. Dalam eksperimen ini, Rutherford mengambil tugas menganalisis data manakala Geiger dan Marsden menjalankan eksperimen13. Eksperimen ini dijalankan dengan menembak zarah alfa ke arah kerajang emas dan menggunakan skrin pendarfluor untuk mengesan kemana arah zarah alfa itu terpesong. Sumber zarah alpha yang digunakan oleh Rutherford dan rakan seperjuangannya ialah radium, manakala bahan pendarfluor untuk mengesan pesongan zarah alfa ialah zink sulfida. Kerajang emas digunakan kerana emas mudah dibentuk kepada kerajang yang sangat nipis14.

Eksperimen ini dilakukan untuk menguji ketepatan model puding plum Thompson yang diusulkan beberapa tahun sebelum itu. Jikalau benar struktur atom seperti model puding plum, zarah alfa semestinya menembusi kerajang emas tanpa apa pemesongan dalam arah pergerakannya. Dengan erti kata lain, zarah alfa sepatutnya bergerak lurus menembusi kerajang emas tersebut. Namun, hasil eksperimen menunjukkan bahawa walaupun lazimnya zarah alfa bergerak lurus, kadang kala zarah alfa terpesong malah ada yang terpantul kembali ke arah sumber zarah alfa. Rutherford membuat perkiraan dan mencapai kesimpulan bahawa cas positif atom kerajang emas mesti terkumpul di tengah atom tersebut15. Rutherford menamakan teras bercas positif ini sebagai nukleus. Pada waktu ini, nukleus masih dianggap sebagai satu objek, bukan terdiri dari proton dan neutron.

Pengetahuan kewujudan nukleus di teras sesebuah atom menghasilkan sebuah model atom yang baru. Model yang dipanggil model atom Rutherford ini menggambarkan struktur atom seperti berikut; elektron sesebuah atom mengelilingi nukleus yang bercas positif dan nukleus ini merangkumi sebahagian besar jisim atom tersebut16. Model ini mirip model saturnian yang diusulkan oleh Hantaro. Gambar thumbnail artikel ini menunjukkan model atom Rutherford. Model atom Rutherford ini kekal sebagai representasi yang ikonik untuk menggambarkan struktur atom.

Walau bagaimanapun, Rutherford tahu bahawa modelnya mempunyai beberapa masalah; 1) Model ini tidak menepati teori elektromagnetik klasik yang berkaitan dengan formula elektrodinamik Larmor17. Maka, model atom Rutherford tidak stabil. 2) Model tersebut tidak dapat menjelaskan mengapa sesebuah atom mempunyai garis spektra yang diskrit apabila dianalisis melalui spektroskop. Mengikut model Rutherford, atom mempunyai garis spektra yang berterusan, bukan diskrit.

Niels Bohr telah memperbaharui model tersebut dengan menambah tafsiran kuantum kepada model Rutherford pada tahun 1913. Beliau menerangkan bahawa elektron dalam sesebuah atom mengorbit nukleus pada petala yang ditentukan oleh jumlah tenaga elektron tersebut. Petala ini sinonim dengan aras tenaga, maka sesebuah elektron yang mengorbit pada sesebuah petala tidak kehilangan tenaga (berada pada aras tenaga yang sama), berbeza dengan model Rutherford. Konsep ini membuatkan model atom Bohr stabil, jika dibandingkan dengan model Rutherford. Dalam konsep model atom Bohr, elektron hanya mampu berpindah kepada petala yang lain, dengan cara menyerap atau melepaskan tenaga gelombang elektromagnetik. Namun, tenaga ini perlu diserap atau dilepaskan dalam kuantiti yang tertentu; quanta18.

Pada tahun 1917, Rutherford melakukan eksperimen dimana beliau membedil gas nitrogen menggunakan zarah alfa, dan mendapati hasil pembedilan melepaskan nuklei hidrogen19. Rutherford tahu bahawa cas positif semua atom jika dibahagikan dengan nombor bulat tertentu akan bersamaan dengan berat nuklei hidrogen. Dengan kata lain, nuklei hidrogen menjadi bahan binaan cas positif dalam semua atom. Pada 1920, nama nuklei hidrogen ditukarkan kepada proton20. Proton merupakan zarah bercas postitif yang diskrit dan boleh didapati di nukleus sesebuah atom. Proton bersamaan dengan nuklei hidrogen kerana nukleus atom hidrogen hanya mempunyai 1 proton tanpa neutron.

Pemerhatian kewujudan neutron pula telah dibuat pada tahun 1928 oleh Walter Bothe apabila beliau membedil atom beryllium menggunakan zarah alfa. Beliau mendapati bahawa apabila beryllium dibedil, radiasi bercas neutral (beliau beranggapan ianya adalah sinar gamma) dilepaskan21. 4 tahun kemudian, James Chadwick membuktikan radiasi yang diperhatikan Bothe sebenarnya adalah sejenis zarah, iaitu neutron22. Dmitri Ivanenko23 dan Werner Heisenberg24 membina model nukleus atom yang baru, di mana nukleus sesebuah atom merangkumi proton dan neutron.

Penemuan konsep kedualan gelombang-zarah oleh De Broglie yang menyatakan zarah boleh mempunyai sifat gelombang, membuatkan Erwin Schrödinger menghasilkan persamaan Schrödinger25. Persamaan ini menggambarkan elektron sebagai fungsi gelombang (fungsi di sini tidak merujuk kepada kegunaan, tetapi fungsi matematik), berbeza dengan fahaman konvensional yang menganggap elektron sebagai zarah. Hal ini membuatkan ramalan dan penerangan data spektra atom dapat dibuat dengan tepat. Model atom Bohr sebelum ini masih gagal menerangkan fenomena spektra atom. Dengan erti kata lain, elektron mempunyai sifat kedualan gelombang-zarah, dan boleh bertindak seperti zarah dan gelombang pada masa yang sama.

Namun, apabila elektron digambarkan melalui fungsi gelombang, kedudukan dan momentum elektron pada sesuatu ketika tidak dapat ditentukan sekaligus26. Ini adalah ciri kedualan gelombang-zarah, sesuatu itu boleh bersifat zarah dan gelombang pada sesuatu masa, tetapi tidak pernah sepenuhnya menjadi gelombang atau zarah.

Hasilnya, model atom kuantum dibentuk oleh Heisenberg dan beberapa ahli fizik dan kimia (Schrödinger, Pauling, Mulliken, Bohr, Max Born27 dan lain lain). Model kuantum paling moden dan tepat buat masa ini menggambarkan elektron dalam konteks kebarangkalian. Oleh kerana kedudukan elektron yang sebenar tidak dapat ditentukan secara tepat, kedudukan elektron dalam sesebuah atom digambarkan dengan rantau kebarangkalian.

Rantau kebarangkalian atau lebih dikenali sebagai orbital adalah kawasan di mana elektron selalunya ditemui. Kebarangkalian untuk menemui elektron di sesebuah orbital tidak pernah mencapai 100%. Dengan erti kata lain, walaupun selalunya sesebuah elektron boleh ditemui di dalam orbitalnya, ada kemungkinan pada suatu ketika, elektron sesebuah atom tersebut ada di hujung cakerawala! Pelik tetapi inilah kebenarannya.

Orbital juga jika diterjemahkan di dalam model atom seperti model Bohr dan Rutherford, sinonim dengan petala, walaupun ciri petala tidak setepat seperti orbital. Orbital elektron sesebuah atom boleh dikatakan seperti awan di sekeliling nukleus.

Bentuk atom sebenar mengikut model atom kuantum adalah gabungan semua orbital yang wujud untuk sesebuah atom, seperti di dalam gambar 12. Oleh kerana model kuantum ini sukar digambarkan secara visual, model Bohr lazim diajar sebagai pengenalan kepada struktur atom. Kimia peringkat sekolah menengah di Malaysia mengambil pendekatan yang sama. Kimia pada peringkat pasca sekolah menengah sahaja yang mula mengajar model atom kuantum. Untuk membincangkan model kuantum atom secara mendalam pada pendapat saya memerlukan satu artikelnya yang tersendiri. Jika ada rezeki akan saya bincangkan pada masa hadapan.

Setelah lebih kurang 2500 tahun akhirnya kita telah mengetahui banyak benda berkaitan struktur sebuah atom, walaupun kebanyakkan kemajuan dalam membina teori atom dibuat dalam lingkungan 100 tahun yang lepas.

Ada diantara kawan kawan saya yang skeptikal dengan kewujudan atom dan molekul sebatian. Jadi di bawah saya sertakan gambar gambar atom yang diperhatikan melalui pelbagai kaedah:

Rujukan

1. McEvilley, T. (2002). The Shape of Ancient Thought: Comparative Studies in Greek and Indian Philosophies (1st ed., pp. 317-321). New York: Allwarth Press.

2. Berryman, Sylvia, & Edward, N. (2008). Democritus. In Stanford encyclopedia of philosophy (1st ed.). Stanford, Conn.: Stanford University, Metaphysics Research Lab.

3. Liddell, H., Scott, R., Jones, H., & McKenzie, R. (1843). ἄτομον. In a Greek-English Lexicon. United Kingdom: Oxford University Press.

4. Lloyd, Geoffrey (1970). Early Greek Science: Thales to Aristotle. New York. W. W. Norton & Company. pp. 108–109.

5. Dalton, J. (1965). A New System of Chemical Philosophy, etc. [The text of the first edition of pt. 1.]. Peter Owen: London; printed in U.S.A.

6. Petrucci R.H., Harwood R.S. and Herring F.G. General Chemistry (8th ed., Prentice Hall 2002). p.37

7. Melsen, A. (1952). From atomos to atom (1st ed.). New York: Dover Publications.

8. Langmuir, I. (1919). “The Arrangement of Electrons in Atoms and Molecules.”. Journal of the American Chemical Society. 41 (6): 868–934.

9. Lewis, G. N. (1916). “The Atom and the Molecule”. Journal of American Chemistry Society. 38 (4): 762–85.

10. Thompson, J.J. (1897). Cathode Ray. Philosophical Magazine and Journal of Science. 44(269).

11. Thompson, J.J. (1904). On the Structure of the Atom: An Investigation of the Stability and Periods of Oscillation of a number of Corpuscles arranged at equal intervals around the Circumference of a Circle; with Application of the Results to the Theory of Atomic Structure (pp. 237-265). Cambridge Philosophical Magazine, 7(39).

12. Nagaoka, H. (1904). “Kinetics of a System of Particles illustrating the Line and the Band Spectrum and the Phenomena of Radioactivity”. Philosophical Magazine. 6(7): pp. 445–455.

13. Reeves, R. (2008). A Force of Nature: The Frontier Genius of Ernest Rutherford. New York. W. W. Norton & Co.

14. Geiger, H. (1908). “On the Scattering of α-Particles by Matter”. Proceedings of the Royal Society of London A. 81 (546): 174–177.

15. Manners, Joy. (2000). Quantum Physics: An Introduction. CRC Press.

16. Akhlesh L., (Ed.); Salpeter, Edwin E. (1996). “Models and Modelers of Hydrogen”. American Journal of Physics. World Scientific. 65 (9): 933.

17. Larmor, J. (1897). LXIII. On the theory of the magnetic influence on spectra; and on the radiation from moving ions. Philosophical Magazine. 44(271): pp. 505-512

18. Bohr, N. (1913). “On the constitution of atoms and molecules”. Philosophical Magazine. 26 (153): 476–502

19. Rutherford, E. (1919). “Collisions of alpha Particles with Light Atoms. IV. An Anomalous Effect in Nitrogen”. Philosophical Magazine. 37 (222): 581.

20. Masson, O. (1921). “XXIV.The constitution of atoms”. Philosophical Magazine Series 6. 41 (242): 281–285.

21. Bothe, W.; Becker, H. (1930). “Künstliche Erregung von Kern-γ-Strahlen” [Artificial excitation of nuclear γ-radiation]. Zeitschrift für Physik. 66 (5–6): 289–306.

22. Chadwick, J. (1932). “Possible Existence of a Neutron”. Nature. 129 (3252): 312

23. Ivanenko, D. (1932). “The neutron hypothesis”. Nature. 129 (3265): 798.

24. Heisenberg, W. (1932). “Über den Bau der Atomkerne. I”. Zeitschrift für Physik. 77: pp.1–11.

25. Schrödinger, E. (1926). “Quantisation as an Eigenvalue Problem”. Annalen der Physik. 81 (18): 109–139.

26. Heisenberg, W. (1927). “Über den anschaulichen Inhalt der quantentheoretischen Kinematik und Mechanik”. Zeitschrift für Physik (in German). 43 (3–4): 172–198.

27. Born, M. (1926). “Zur Quantenmechanik der Stoßvorgänge”. Zeitschrift für Physik. 37 (12): 863–867.


Siti Kasim Tuduh Ketuanan Melayu Buat Negara Kita Hilang 44 Billion

Susah juga bila jadi Melayu. Buat benda betul dianggap remeh. Tetapi asal silap saja, terus dibahan sampai kiamat. Dalam perkembangan politik semasa, macam-macam tohmahan dikeluarkan.

Biasalah – usaha gigih sebelum pilihanraya dengan janji-janji manis telah membuahkan hasil yang busuk begitu sahaja. Siapa tidak bengang.

Kemenangan Pakatan Harapan disusuli dengan suatu jangka masa berbulan madu apabila keghairahan masih tinggi. Tetapi kemudiannya satu demi satu kekecewaan melanda dengan halatuju tidak masuk akal.

Kelompongan tersebut dieksploitasi pembangkang negara dengan baik, apabila UMNO dan PAS menjalinkan kerjasama dibawah nama Muafakat Nasional (MN). Jujurnya MN tidak relevan pun andainya prestasi kerajaan serba-serbi sempurna.

Sehingga hari ini UMNO sahaja yang layak digelar berideologikan Ketuanan Melayu. Tetapi UMNO sudah tidak lagi berkuasa. Jangankan negara, MN pun tidak begitu berkuasa di peringkat negeri.

Jadi kenapa Siti Kasim bengang sangat dengan Ketuanan Melayu?

Ketuanan Melayu ditaji angkara pengunduran PPBM daripada Pakatan Harapan. Tidak cukup dengan itu cebisan PKR yang pro-Azmin Ali pun meranapkan sebarang peluang (buat masa sekarang) untuk Anwar Ibrahim ambil alih.

Skrip pun macam biasalah. Yang buruk mesti Melayu. Kalau dikutuk, kena tokok-tambah. Andai Melayu tidak berpuas hati, sama ada dibahan atau disuruh tenang supaya boleh bermuhasabah.

Jijiknya Siti Kasim memperkudakan kegagalan MARA Digital Mall sebagai helah untuk merendahkan Ketuanan Melayu. Seolah-olah Ketuanan Melayu tiada kejayaan lain yang wajar didabikkan.

Memandangkan Siti Kasim tidak arif perihal ekonomi melainkan apa yang disajikan saja, wajarlah topik dibuka untuk menjelaskan perkara sebenar.

Kejayaan Ketuanan Melayu Ditakuti Siti Kasim

Kepimpinan Najib Razak merupakan suatu pendekatan yang berbeza dengan pentadbiran-pentadbiran diwarisinya. Najib Razak mewarisi sebuah persekitaran dunia yang agak sukar juga.

Kemelesetan 2008 sedang diuruskan Barat yang krisis ekonomi tersebut mengurangkan potensi pelaburan. China pula berada dalam kebangkitan. Harga makanan global telah meningkat sejak beliau menjawat Timbalan Perdana Menteri lagi.

Tetapi macam mana pun beliau berjaya membawa pelaburan demi pelaburan untuk merancakkan ekonomi domestik. Buktinya jelas dalam pasaran KLCI yang pada 2 Disember 2013 telah menyentuh paras 1800 mata buat julung kalinya.

Namun dugaan besar menimpa negara apabila harga bahan api global jatuh. Penyusutan keuntungan dari segi eksport telah merendahkan nilai Ringgit. Dan pasaran KLCI pun merudum ke paras 1500 mata angkaranya (Nadya, 2015). Ketidaktentuan di China pun memainkan peranan sebagai faktor sampingan juga (Cecilia, 2015).

Tetapi kalau tengok graf dibentangkan, Najib Razak berjaya menaikkan ekonomi negara. Pasaran KLCI rancak pada 1,857 mata pada 7 Mei 2018 (dua hari sebelum PRU Ke-14). Perlu ditegaskan beberapa perkara:

Semasa ekonomi global tidak menentu, pentadbiran Ketuanan Melayu berjaya mengharunginya. Kesenangan dihamburkan. Memanglah kos sara hidup pun penting juga, antara kekurangan pentadbiran beliau.

Tetapi fakta tetap fakta: Najib Razak menguruskan ekonomi pada ekosistem global dalam penguncupan.

Namun apabila Lim Guan Eng daripada DAP yang sememangnya bukan Ketuanan Melayu ambil alih Kementerian Kewangan, apa yang berlaku?

Pasaran KLCI sudah tidak lagi mendekati 1,848 mata lagi. Selamanya trend pasaran KLCI menurun, menurun dan lagi menurun. Ketiadaan GST merupakan faktor utama.

Tetapi KLCI merupakan indeks paling teruk rantau kerana dasar penjimatan diambil kerajaan (Intan, 2018). Ini merupakan pendekatan Lim Guan Eng sendiri.

Boleh dimaafkan kerana pada masa itu pasaran sedang menyesuaikan diri dengan kerajaan baharu.

Tetapi indeks kian menjunam dengan pengendalian Lim Guan Eng lagi. Sebelum disingkirkan dariapda jawatan, pasaran KLCI selepas hampir dua tahun berada dalam ambang bawah 1,500 mata.

Jika penurunan 41 mata menghilangkan RM44 bilion dariapda ekonomi, pengendalian cermat Lim Guan Eng yang melenyapkan sekitar 300+ mata itu menghilangkan berapa sebenarnya? Dianggarkan pengendalian Lim Guan Eng telah menyebabkan kehilangan RM400 bilion dalam bentuk nilai saham.

Sedangkan apabila kerajaan Pakatan Harapan sudah tidak lagi berfungsi, pasaran KLCI meningkat sedikit sebanyak +10.82 mata (Wong, 2020).

RUJUKAN:

Cecilia, K. (2015, July 9). China equity turmoil hits Malaysia too, KLCI below key 1,700-point. The Star Online. Retrieved from https://www.thestar.com.my/Business/Business-News/2015/07/09/China-equity-turmoil/

Intan, F.Z. (2018, May 31). KLCI in heavy fall in line with regional markets. The Star Online. Retrieved from https://www.thestar.com.my/business/business-news/2018/05/31/klci-in-heavy-fall

Nadya, N. (2015, August 18). Ringgit, KLCI continue to fall. The Star Online. Retrieved from https://www.thestar.com.my/business/business-news/2015/08/18/rm-klci-continue-to-fall/

Wong, E.L. (2020, February 25). KLCI up 10.82 points as bear market prompts bargain hunting. The Edge Markets. Retrieved from https://www.theedgemarkets.com/article/klci-1082-points-bear-market-prompts-bargain-hunting


The Light In Your Eyes: Sebuah Perjalanan Memori

“Setiap hari yang dilalui adalah cantik dan mempesonakan. Walaupun kamu mungkin sedang bergelut pada saat ini, namun setiap orang yang masih hidup berhak untuk menikmati setiap hari yang dilalui. Walaupun satu hari yang biasa diikuti dengan hari-hari biasa yang lain, hidup ini masih tetap bernilai. Jangan bazirkan hari ini dengan menyesali masa lalu, dan bimbang tentang masa depan. Hiduplah hari ini dengan penuh bermakna. Kamu berhak untuk menikmatinya..”

Tiada satu episod pun yang tidak mengundang hujan airmata. Mungkin itu adalah penjelasan tepat bagi menggambarkan emosi ketika menonton 12 episod siri drama Korea ini, yang ditayangkan di saluran JTBC pada sekitar Februari hingga Mac tahun lalu. Pendokong utama dalam siri ini ialah pelakon veteran hebat, Kim Hye-Ja serta Han Jimin yang kedua-duanya memegang watak sebagai Kim Hye-Ja. Siri drama ini mungkin tidak mempunyai episod yang panjang seperti kebiasaan drama Korea yang lain, namun pengisian kisah dalam setiap episod begitu padat dan cukup untuk membuatkan kita tertanya-tanya tentang apa yang bakal berlaku seterusnya.

Kisah ini dimulakan dengan watak utamanya, iaitu Kim Hye-Ja (Han Jimin) melalui hari-hari biasa bersama abangnya, Kim Yeong Soo (Son Hojun) dan ibu bapanya di Pulau Ganghwa. Abang yang gemar mengusiknya dengan pelbagai perkara namun malas bekerja, bapanya yang bekerja sebagai pemandu teksi dan ibunya seorang pendandan rambut. Hye-Ja bercita-cita mahu menjadi seorang pembaca berita.

Suatu hari, ketika berjalan di pantai, Hye-Ja menemui seutas jam, yang telah lama dia cari-cari. Jam itu pernah ditemuinya ketika berusia lima tahun, dan jam itu boleh membawanya ke masa lalu apabila waktunya diputarkan ke belakang! Hye-Ja telah menggunakan jam itu untuk pelbagai kepentingannya sejak dari hari pertama dia menemuinya.

Tetapi, akibat terlalu kerap memutar waktu ke belakang (masa lalu), Hye-Ja menginjak dewasa terlalu cepat berbanding rakan-rakan yang lain. Disebabkan itu, dia akhirnya berhenti menggunakan jam tersebut dan membuangnya. Dan, apabila dewasa, Hye-Ja kembali menemui jam tersebut di pantai seperti mana dia menemuinya ketika kecil dahulu. Jam ini sebenarnya adalah kunci utama kepada kisah keseluruhan dalam drama ini. Jam yang membawa kepada kisah sebenar Kim Hye-Ja.

Dalam satu pertemuan alumni universiti, Hye-Ja berkenalan dengan Lee Joonha (Nam Joohyuk), seorang wartawan baru yang telah bekerja dengan sebuah saluran televisyen. Joonha telah menegurnya dan menasihatinya kerana menganggap Hye-Ja tidak begitu layak untuk menjadi seorang pembaca berita. Hye-Ja yang geram dan marah, bertemu lagi dengan Joonha selepas di kawasan rumahnya, kerana Joonha baru tinggal bersama neneknya di kawasan tersebut. Berlaku salah faham dan akhirnya Hye-Ja tahu akan niat sebenar Joonha menasihatinya.

Mereka bertemu lagi, dan Joonha menceritakan masalahnya kepada Hye-Ja, iaitu tentang ayahnya yang pemabuk, kaki pukul, kuat berhutang dan sering menyusahkan neneknya. Hye-Ja yang mabuk pada waktu itu menawarkan satu peluang kepada Joonha, iaitu peluang kembali ke masa lalu dengan jam yang ditemuinya. Namun ia tidak berhasil, dan Joonha membawanya pulang ke rumah.

Bapa Hye-Ja telah terlibat dalam kemalangan dan akhirnya meninggal dunia. Terlalu sedih dengan apa yang berlaku, Hye-Ja telah menggunakan jam itu untuk memutar waktu bagi menyelamatkan bapanya daripada kemalangan. Dia mencuba berkali-kali, sehinggalah akhirnya berjaya menghalang bapanya daripada kemalangan tersebut. Hye-Ja bangun pada suatu pagi dan mendapati bapanya telah tempang (sebenarnya kudung), dan dia sendiri telah menjadi tua!

Disebabkan dia berkali-kali memutar waktu, dan kesan yang dihadapinya adalah dewasa dengan cepat, maka Hye-Ja (Kim Hye-Ja) terpaksa menjadi tua sebelum usia. Di sinilah segalanya bermula. Hye-Ja mengharungi kehidupannya sebagai seorang gadis berusia 25 tahun, dalam badan seorang tua yang hampir berusia 80 tahun.

Joonha masih bergelut dengan kehidupannya dengan keadaan bapanya yang pemabuk sehingga membawa kepada suatu insiden sehingga menyebabkan neneknya meninggal dunia. Joonha yang tertekan, dan Hye-Ja juga semakin kusut memikirkan dirinya yang tidak mampu kembali muda seperti dahulu.

Pelbagai kisah berlaku, Hye-Ja cuba menyesuaikan dirinya dengan kehidupan sebagai orang tua. Hye-Ja juga menyertai aktiviti harian di pusat komuniti khas bagi orang tua, di mana Joonha bekerja di situ selepas tidak lagi menjadi wartawan. Kepada Joonha, Hye-Ja memberitahu bahawa dia adalah nenek kepada Hye-Ja dan cuba untuk terus mendekati lelaki tersebut. Hye-Ja dikatakan berada di Jerman dan tidak akan pulang lagi. Dan Joonha semakin kecewa dengan semua yang berlaku. Joonha tidak mengenalinya lagi.

Persoalan bermula apabila seorang lelaki tua di pusat komuniti tersebut, memakai jam yang pernah ditemui oleh Hye-Ja. Malah, lelaki tua itu menunjukkan reaksi ketakutan setiap kali melihat Hye-Ja atau Joonha. Ini hanyalah permulaannya. Kisah ini terungkai pada episod 10, apabila Hye-Ja bersama sekumpulan orang tua menyelamatkan Joonha daripada dipukul dan dijadikan tebusan oleh ketuanya yang jahat, dan pergi ke pantai. Di sini kisah sebenar bagi drama ini bermula.

Kim Hye-Ja sebenarnya ialah isteri kepada Lee Joonha, iaitu seorang wartawan dan Hye-Ja telah kehilangan suaminya lebih 40 tahun yang lalu. Hye-Ja menghidapi alzheimer dan kesemua kisah mengenai dirinya yang muda menjadi tua serta pengalamannya berkenalan dengan Lee Joonha adalah serpihan setiap memorinya bersama suami dan anaknya.

Orang yang dipanggilnya bapa adalah anak lelakinya sendiri, ibu itu adalah menantunya, manakala abang itu merupakan cucu lelakinya. Hye-Ja mengutip setiap kepingan memori yang dimiliki mengenai suami kesayangannya dan mencipta sebuah kisah baru tentang dirinya yang berkenalan dengan Lee Joonha dan bagaimana dia telah menjadi tua meskipun Joonha masih lagi muda.

Setiap kisah baru yang diciptanya adalah perlambangan bagi serpihan kisah pilu hidupnya. Jam itu adalah hadiah Hye-Ja buat Joonha, yang dipakai oleh Joonha sehinggalah suaminya diheret ke penjara. Kisah kemalangan bapanya (yang sebenarnya adalah anaknya) adalah kisah anaknya yang menjadi kudung kerana kemalangan sewaktu kecil. Kisah Joonha dipukul juga adalah kisah suaminya yang dimasukkan ke penjara atas kesalahan yang tidak pernah dilakukan dan diseksa dipenjara.

Hye-Ja mengalami simptom delirium akibat penyakit Alzheimer yang dialaminya, yang menyebabkan dirinya mengalami kekeliruan terhadap masa, tempat dan orang sekeliling. Malah dia juga mengalami halusinasi yang menjadikannya mencipta kembali memori lain hasil daripada cantuman memori yang dimilikinya.

Bagaimana pengakhiran kisah ini? Jujur, sebagai penonton, pada mulanya aku skeptikal kerana menyangkakan ia adalah sebuah kisah lain yang menggunakan tema pengembaraan masa (melalui jam) untuk kembali ke masa lalu. Sehinggalah plotnya berubah dan kisah sebenar dipaparkan.

Kisah ini adalah sebuah perjalanan memori seorang wanita tua, di hujung usianya. Hye-Ja kehilangan suaminya ketika masih muda dan terpaksa membesarkan anaknya dengan bekerja sebagai pendandan rambut. Daripada seorang wanita yang ceria, Hye-Ja berubah watak menjadi seorang ibu yang tegas dan hanya mementingkan pekerjaannya.

Dia dilihat seperti tidak peduli kepada anaknya, meskipun budak itu tempang akibat kemalangan sewaktu kecil. Sikapnya itu hanyalah kerana dia tidak ingin anaknya terlalu bergantung harap kepada dirinya, dan ingin anaknya berdikari. Dan disebabkan itulah, anak lelakinya sentiasa menyimpan rasa marah terhadap Hye-Ja.

Setiap babak pada awal episod drama ini sebenarnya adalah perlambangan rasa Hye-Ja terhadap kehidupan silamnya. Babak di mana Hye-Ja meminta maaf kepada ‘ayahnya’ (iaitu anaknya) apabila mengetahui bahawa lelaki tersebut kudung kakinya adalah Hye-Ja yang meminta maaf kepada anaknya kerana rasa tidak peduli selama anak itu membesar.

Kemalangan yang dialami oleh ‘ayahnya’ itu adalah memori kemalangan anaknya ketika kecil. Dan, babak di mana Hye-Ja bersama sekumpulan orang tua yang cuba menyelamatkan Joonha juga adalah perlambangan Hye-Ja yang terlalu ingin menyelamatkan Joonha ketika dia dipenjarakan lebih 40 tahun lalu.

Banyak momen serta babak yang membuatkan kita melihat kembali situasi berkenaan di dalam kehidupan kita. Aku paling suka pada babak imbasan memori Hye-Ja, iaitu ketika dia dan Joonha baru sahaja menerima kehadiran anak lelaki dalam kehidupan mereka.

Joonha tidak begitu peduli dan takut untuk bermesra dengan bayinya kerana katanya dia tidak pernah dipedulikan oleh ayahnya sendiri dan dia takut jika dia melakukan perkara yang sama untuk anaknya. Ia sangat mengesankan apabila Hye-Ja menyatakan bahawa itu juga adalah pengalaman kali pertamanya menjadi ibu, dan mereka harus melakukannya bersama sebagai sebuah keluarga

Hye-Ja mencipta memori baru kerana rasa rindu terhadap suami yang telah lama meninggalkannya. Dalam memorinya, Joonha sentiasa muda dan kerana itulah terdapat babak awal di mana Hye-Ja memberitahu Joonha bahawa dia telah menjadi tua walaupun Joonha masih lagi muda seperti pertama kali mereka bertemu. Pada Hye-Ja, masih terlalu banyak perkara yang ingin dikongsi bersama suaminya, dan kerana itulah, bersama Alzheimer, dia mencipta kenangan baru hasil rasa yang disimpannya selama suaminya meninggal dunia.

Melodrama ini secara peribadinya wajar diletakkan sebaris bersama melodrama lagenda yang lain seperti I’m Sorry I Love You dan The Most Beautiful Goodbye. Ia bukanlah melodrama biasa mengenai kisah cinta, tetapi sebuah kisah mengenai perjalanan memori seorang wanita tua dalam mengenang kembali hidupnya dan melihat kembali bagaimana dia bertahan demi sebuah kehidupan.

Apa yang boleh dipelajari daripada kisah ini adalah untuk menghargai setiap memori yang dicipta setiap hari bersama orang tersayang. Mungkin hari-hari yang dianggap biasa itu adalah hari terakhir kita bersama mereka yang kita sayangi.

RUJUKAN

D’Onofrio, G., Panza, F., Sancarlo, D., Paris, F. F., Cascavilla, L., Mangiacotti, A., … Greco, A. (2016). Delusions in patients with Alzheimer’s disease: A multidimensional approach. Journal of Alzheimer’s Disease, 51(2), 427–437.

Fick, D. M., Kolanowski, A., Beattie, E., & McCrow, J. (2009). Delirium in early-stage Alzheimer’s disease. J Gerontol Nurs, 35(3), 1–14.

The Light In Your Eyes. http://asianwiki.com/The_Light_in_Your_Eyes


Sarawak, Negara Naungan (Protectorate) British 1888

DI dalam undang-undang antarabangsa moden, negara atau wilayah naungan (protectorate) adalah bermaksud satu wilayah otonomi yang dilindungi secara diplomatik ataupun ketenteraan iaitu daripada serangan pihak ketiga oleh satu negara atau entiti yang lebih kuat. Sebagai pulangan kepada perlindungan itu makanya negara atau satu wilayah yang dinaungi mungkin terpaksa menerima beberapa peraturan ke atas pentadbiran negara atau wilayah mereka mengikut persetujuan bersama.

Untuk konteks Sarawak misalnya iaitu di ketika pemerintahan dinasti Brooke, tercatit di dalam sejarah iaitu pada tahun 1888 merupakan negara naungan (protectorate) Kerajaan Mahkota British sama seperti North Borneo (Sabah) dan Negara Brunei Darussalam pada masa itu. Sebagai pulangan memberi perlindungan kepada Sarawak makanya dinasti Brooke melalui Tuan Rajah Charles Brooke telah menyerahkan kuasa hal ehwal antarabangsanya kepada British manakala hanya berhak kepada kuasa-kuasa dalaman bagi Sarawak.

Mungkin ramai tidak mengetahui bahawasanya bukanlah semudah itu Brooke sebagai pemerintah Sarawak mendapat hak sebagai negara naungan British suatu ketika dahulu. Menurut rekod dinyatakan bahawa Tuan Rajah James Brooke telah memulakan usahanya sejak dari tahun 1845, 1850 dan 1863 dengan mengutus surat rasmi kepada baginda ratu untuk menjadikan Sarawak sebagai negara naungan British. Ini kerana beliau sendiri memahami bahawa Sarawak memerlukan kuasa besar seperti British untuk melindungi Sarawak daripada serangan negara kuasa-kuasa besar yang lain mahupun serangan tempatan di dalam negeri itu sendiri.

Walaupun begitu kehendak Tuan Rajah James Brooke tidak pernah dilayan oleh baginda Ratu dan beliau hanya berjaya mempengaruhi British dengan menghulurkan bantuan ketenteraan sahaja iaitu di dalam kempennya membanteras lanun di Sarawak. Dek kerana itulah jika dilihat dari awal lagi, James Brooke ketika mula mengembangkan wilayah Sarawak sehingga ke pedalaman telah banyak dibantu oleh kapal-kapal armada laut British selain kapalnya sendiri iaitu H.M.S Royalist.

Difahamkan pada tahun 1849 iaitu Tuan Rajah James Brooke turut cuba mencari kuasa besar yang lain setelah tidak dilayan oleh British sebelumnya. Kali ini dikatakan beliau telah menghantar perutusan rasmi ke Negara Amerika Syarikat iaitu dibawah Presiden James Knox Polk yang menjadi Presiden Amerika dari tahun 1845 hingga 1849. Hanya disaat akhir pemerintahannya Presiden Polk memberikan jawapan kepada permintaan Brooke tetapi bukan sebagai negara naungan Amerika Syarikat sebaliknya diiktiraf sebagai sebuah negara merdeka (sovereign country) oleh Amerika Syarikat kerana pada masa itu juga Amerika Syarikat sedang diulit perang saudara Utara dan Selatan mereka.

Sekitar tahun 1857 iaitu ketika berlakunya pemberontakan dalaman iaitu Pemberontakan Pelombong Cina Hakka 1857 yang mana menyaksikan Tuan Rajah James Brooke hampir terbunuh tatkala pelombong-pelombong Cina Hakka menyerang Kuching sehingga membakar kediaman rasminya. Nasibnya cukup baik kerana dikatakan berjaya menyelamatkan diri ke dalam sungai Sarawak dan seterusnya berenang sehingga disembunyikan seketika oleh keluarga Melayu Datu-datu yang tinggal di perkampungan Melayu di tebing Sungai Sarawak pada masa itu. Hampir tiga hari Kuching ditawan oleh pelombong Cina Hakka yang mengamuk sehinggalah anak saudaranya Charles Brooke berjaya mengalahkan mereka semua sehingga dihalau keluar dari Kuching dan kemudian diperangi sehabis mungkin di Bau sehingga ke Kalimantan.

Itu ceritanya pada tahun 1857 dan dek kerana peristiwa itulah, Tuan Rajah James Brooke mula memikirkan keseriusan untuk mendapat hak sebagai negara naungan walaupun Baginda Ratu British langsung tidak melayan keinginannya sebelum itu. Tidak berputus asa, Tuan Rajah James Brooke meneruskan cita-citanya dengan mempelawa kuasa-kuasa besar yang lain seperti Belanda, Belgium, Itali, Perancis dan akhir sekali Portugis untuk menaungi Sarawak. Namun tiada yang memberikan jawapan ke atas permintaannya melainkan Belgium iaitu melalui Raja Leopold II.

Sekitar tahun 1861, hanya Raja Leopold II menghantar perutusan ke Sarawak namun pelawaan beliau langsung tidak menarik minat James Brooke kerana ianya disifatkan sebagai cubaan untuk menjajah Sarawak dengan mengeksploitasi sumber balak, emas malah rakyat Sarawak itu sendiri yang dikatakan beliau mahukan sebagai buruh percuma kelak. Dek kerana itu jugalah James Brooke tidak pernah memunculkan diri di Belgium walaupun segala hal perjanjian sudahpun disiapkan di sana.

Akhirnya surat James Brooke kepada baginda Ratu pada tahun 1863 mendapat maklumbalas seperti yang diingini beliau. Lama beliau menunggu sehinggalah berita gembira dikhabarkan oleh Menteri Luar British iaitu Sir Lord Palmerston kepada beliau. Pada masa itu British dibawah baginda Ratu Alexandrina Victoria berkenan untuk menjadikan Sarawak sebagai negara naungan British. Walaupun surat pengesahan bertarikh tahun 1863 ianya benar-benar berlaku pada tahun 1888 iaitu melalui Perjanjian Negara Protektorat British 1888 yang melibatkan North Borneo, Brunei dan Sarawak. Pada masa itu dikatakan Baginda Sultan Brunei sudah buntu tatkala wilayah negaranya semakin mengecil dek kerana kerakusan dua kerajaan lain berlumba-lumba mendapatkan wilayahnya iaitu The North Borneo Chartered Company di sebelah Borneo Utara dan Brooke di sebelah Sarawak.

Antara isi kandungan Perjanjian Protektorat British 1888 itu cukup jelas menyatakan bahawa tiada mana-mana kuasa yang akan melebarkan wilayah mereka antara satu sama lain dan British juga akan memberikan perlindungan ketenteraan keatas ketiga-tiga negara ini sekiranya berlaku sesuatu perang dan sebagainya. Namun begitu di pihak Sarawak tercalar kewibawaannya tatkala pada Tuan Rajah Kedua iaitu Tuan Rajah Charles Brooke telah merampas Limbang dengan menaikkan bendera Sarawak di Limbang pada 17 Mac 1890 dan mengistiharkan Limbang berada di bawah Kerajaan Sarawak.

Perampasan ini disifatkan sebagai satu tindakan menconteng arang kepada baginda dan lantas baginda mengutus surat kepada Baginda Ratu tentang hal ini berdasarkan perjanjian 1888 dan menggesa Limbang dikembalikan kepada Brunei. Namun hal sebaliknya yang berlaku apabila Baginda Ratu enggan membantu malah hanya menghantar Konsul British ke Borneo yang baru iaitu Neil Penrose Trevenen (1890-1898) untuk membuat siasatan ke Limbang dan akhirnya Kerajaan British memihak kepada Charles Brooke atas bumi Limbang.

Berdasarkan laporan N.P. Trevenen, kerajaan Britain bersedia untuk mengesahkan perampasan Limbang tetapi persetujuan hendaklah dibuat dengan membayar ganti rugi kepada Sultan Brunei. Pada Mac 1892 wang pampasan dirundingkan dan Sultan Brunei dikhabarkan akan menerima $6000 setiap tahun. Turut dinyatakan sekiranya baginda menolak wang pampasan tersebut dalam masa tiga tahun yakni berkuatkuasa pada tarikh perampasan Limbang, maka wang tersebut akan dikembalikan kepada Charles Brooke. Dinyatakan Sultan Hashim dan pembesar-pembesar Brunei langsung tidak mahu menerima walau sesen pun wang tersebut kerana tidak rela menggantikan Limbang dengan wang ringgit sebagai ganti rugi.

Pelbagai cara digunakan oleh Trevenen untuk memujuk Baginda Sultan Brunei namun tiada yang berjaya sehinggalah tempo tiga tahun itu berakhir iaitu pada tahun 1895.
Sekitar Ogos 1895, Pejabat Hal Ehwal Luar Great Britain telah mengistiharkan kes perampasan Limbang oleh Charles Brooke itu ditutup. Keputusan ini telah mengecewakan Baginda Pengiran Anak Hashim. Isu perampasan Limbang masih tetap tidak diterima dalam hidupnya sehinggalah Baginda mangkat pada tanggal 10hb Mei 1906.

Dan diketika Perang Dunia Kedua yang semakin mendekat di Sarawak mahupun Asia Tenggara, Sarawak sebagai negara naungan British telah bersiapsedia dengan sebarang kemungkinan. Sekitar 1930an memenuhi tuntutan Perjanjian Protektorat 1888, British telah menempatkan 205th RAF Squadron di Kuching namun ianya adalah lebih kepada pesawat air dan sekitar tahun 1941 diarahkan untuk meninggalkan Sarawak dan diletakkan di Singapura. Tuan Rajah Charles Vyner Brooke masih tidak pernah beralih arah dengan terus membina kelengkapan ketenteraan untuk menyekat Sarawak ditakluki oleh tentera Jepun. Maka terbinalah banyak pangkalan udara di Sarawak seperti di Kuching, Mukah, Miri dan Bintulu (tidak disiapkan akibat kekurangan dana).

Namun sayangnya ketika Perang Dunia Kedua berlangsung pada akhir tahun 1941 menyaksikan Sarawak tidak mendapat bantuan daripada British kerana mereka sendiri masih sibuk mempertahankan jajahan koloni mereka iaitu Malaya dan Singapura yang turut diperangi oleh Jepun pada masa itu. Natijah daripada ketiadaan bantuan pertahanan itu juga menyaksikan Air Vice-Marshal Sir Robert Brooke-Popham menggesa Tuan Rajah Charles Vyner Brooke menggerakkan pelan “taktik bumi hangus” ke atas semua infrstruktur minyak dan gas di Sarawak yang telah diaktifkan oleh Sarawak Force (Sarfor) yang terdiri daripada Sarawak Rangers dan Punjabi Regiment di Sarawak.

Permulaan untuk mendapatkan status negara naungan British begitu meyakinkan namun pengakhirannya Sarawak bersendirian jua bersama rakyat Sarawak yang setia pada ibu pertiwinya.

Dum Spiro Spero
While I Breath, I Hope

-HB-

#KamekSayangSarawakBah!

Rujukan:

1. The Invasion of British Borneo 1942
http://www.oocities.org/dutcheastindies/sarawak.html
2. Sarawak Tribune, 30th June 2018 – 11. Protectrate Treaty Of 1888
https://www.newsarawaktribune.com.my/news/11-protectorate-treaty-of-1888/
3. Full Text Of “The Life of Queen Victoria and the story of her reign”
https://archive.org/stream/cu31924091024509/cu31924091024509_djvu.txt
4. http://thecommonwealth.org/our-member-countries/malaysia/history
5. http://www.authorsden.com/visit/viewarticle.asp?id=19648


Sejarah Wujudnya Gelaran Tan Sri Di Malaysia

Secara umumnya, seseorang itu menerima gelaran Tan Sri apabila dikurniakan darjah kebesaran Panglima Mangku Negara (P.M.N.) atau Panglima Setia Mahkota (P.S.M.). Tetapi tahukah anda bahawa sebelum 12 April 1966, penerima PMN bergelar Dato’/Datin dan bukannya Tan Sri?

Segalanya bermula pada 30 April 1958, apabila Kerajaan Persekutuan telah mewartakan suatu bentuk kehormatan baharu iaitu Darjah-Darjah, Bintang-Bintang Dan Pingat Persekutuan. Secara umumnya, Istiadat Pengurniaan Darjah Kebesaran, Bintang dan Pingat Persekutuan akan dilangsungkan pada Hari Keputeraan Yang di-Pertuan Agong, kecuali pada tahun 1958, yang mana Istiadat itu diadakan pada 31 Ogos, iaitu bersempena dengan ulang tahun setahun kemerdekaan negara.

Pada waktu itu, dua darjah telah diwartakan iaitu Darjah Utama Seri Mahkota Negara (D.M.N.) dan Darjah Yang Mulia Pangkuan Negara yang terbahagi kepada empat pangkat iaitu:

1. Seri Maharaja Mangku Negara (S.M.N.) – membawa gelaran Tun kepada penerima dan isteri penerima lelaki bergelar Toh Puan. Tiada gelaran untuk suami penerima wanita.
2. Panglima Mangku Negara (P.M.N.) – membawa gelaran Dato’ kepada penerima lelaki dan Datin kepada penerima wanita dan isteri penerima. Tiada gelaran untuk suami penerima wanita.
3. Johan Mangku Negara (J.M.N.)
4. Ahli Mangku Negara (A.M.N.)

Nota: Kesatria Mangku Negara (K.M.N.) mula dikurniakan pada tahun 1962.

Untuk pengetahuan, gelaran Tan Sri pada masa itu masih belum wujud kerana gelaran tersebut hanya mula diwartakan 8 tahun kemudian iaitu pada 12 April 1966. Gelaran Dato’ dan Datin untuk penerima PMN telah diganti kepada Tan Sri, manakala isteri penerima bergelar Puan Sri. Tunku Abdul Rahman Putra Al-Haj, Perdana Menteri pada ketika itu, berkata gelaran Tan Sri diperkenalkan bertujuan untuk membezakan Darjah Kebesaran Persekutuan dan Darjah Kebesaran Negeri.

Pada mulanya, gelaran yang dicadangkan oleh Tunku adalah “Tan” sahaja tanpa “Sri”. Untuk mengelakkan sebarang kekeliruan, perkataan Sri telah ditambah dan apabila keduanya digabungkan, maka wujudlah gelaran “Tan Sri”.

Dalam hal yang lain, terdapat juga perbezaan pendapat dalam kalangan Pakar Bahasa akan ejaan tersebut, sama ada “Seri” atau “Sri”. Menurut Za’aba, ejaan sebenarnya adalah “Seri” yang membawa maksud Cerdik, dan pendapatnya telah disokong oleh Kassim Ahmad, yang pada ketika itu merupakan Ketua Pegawai Penyelidik Dewan Bahasa dan Pustaka Malaysia.

Setelah itu, Tan Sri Abdul Jamil Abdul Rais, Setiausaha Tetap Jabatan Perdana Menteri telah mengesahkan bahawa ejaan yang telah diwartakan oleh Kerajaan adalah “Tan Sri” dan bukannya “Tan Seri”. Justeru, penerima PMN dan PSM akan bergelar “Tan Sri”, serta isteri mereka bergelar “Puan Sri” berkuat kuasa mulai 12 April 1966.

Dalam pada itu, Darjah Kebesaran Persekutuan yang baharu iaitu Darjah Yang Mulia Setia Mahkota Malaysia, telah diwartakan dan terbahagi kepada tiga pangkat iaitu:

1. Seri Setia Mahkota (S.S.M.) – membawa gelaran Tun. Timbalan Perdana Menteri Kedua, Tun Dr. Ismail Abdul Rahman merupakan penerima pertama darjah kebesaran ini.
2. Panglima Setia Mahkota (P.S.M.) – membawa gelaran Tan Sri.
3. Johan Setia Mahkota (J.S.M.)

Info tambahan:

Penerima Darjah Kebesaran Panglima Mangku Negara (P.M.N.) yang telah meninggal dunia sebelum gelaran Tan Sri diwartakan pada 12 April 1966, bergelar Dato’ dan bukannya Tan Sri. Antaranya Dato’ Suleiman Abdul Rahman (PMN, 1959; meninggal dunia pada 6 November 1963), bekas Menteri Dalam Negeri dan Kehakiman dan Dato’ Mohd Seth Mohd Said (PMN, 1958; meninggal dunia pada 30 Januari 1962), mantan Timbalan Menteri Besar Johor dan Setiausaha Kerajaan Johor (1953–1956).

RUJUKAN:

1. “Ejaan Tan Sri: Tokoh2 bahasa beri pendapat”, Berita Harian, 16 April 1966, hlm. 10.
2. “Gelaran2 baru akan di-ganti mulai 12 April”, Berita Harian, 4 April 1966, hlm. 5.
3. “Gelaran Dato yang di-kurnia oleh Seri Paduka di-ganti dengan gelaran ‘Tan’”, Berita Harian, 31 Mac 1966, hlm. 5.
4. “Malaya na’ kurniakan bintang dan pingat sendiri”, Berita Harian, 1 Mei 1958, hlm. 1.
5. “Tan Sri it will be: Less awkward says the Tengku”, The Straits Times, 3 April 1966, hlm. 1.

Artikel dikirimkan oleh Ahmad Faiq Aiman untuk The Patriots.


My Name – Megahit Terbaru Netflix Selepas Squid Game?

Sejak drama Korea terbitan Netflix, Squid Games ditayangkan kepada umum pada 17 September lalu, ia mencetuskan fenomena di seluruh dunia. Drama yang menampilkan Lee Jung-jae dan Oh Yeong-su dengan penampilan istimewa Gong Yoo dan Lee Byung-hun itu dilihat resepi terbaik Hallyu Netflix untuk terus mendahului para pesaingnya dalam dunia digital.

Kini, satu lagi drama dijangka bakal membuat impak sama seperti Squid Game iaitu My Name. Drama ini menampilkan Han So-hee yang terkenal dengan drama bersiri Korea paling terkenal dari segi rating iaitu The World of the Married. Selain So-hee, drama ini turut menampilkan Ahn Bo-hyun (Yumi’s Cells) dan Kim Sang-ho (Alice).

Drama ini baru saja ditayangkan pada 15 Oktober lepas tatkala dunia diselubungi fenomena Squid Game. Tetapi ia sudah mula mendapat tempat di hati penonton dengan menduduki tangga kesembilan di carta 10 keseluruhan program Netflix di Amerika Syarikat dan keenam untuk carta 10 drama Netflix. Ini merupakan peranan drama terbesar So-hee sejak menceburi dunia lakonan pada 2017.

My Name berkongsi resepi sama dengan Squid Game iaitu seorang penulis/pengarah bagi setiap episod. Bezanya, tugas pengarahan dan pembikinan skrip Squid Game digalas sepenuhnya oleh Hwang Dong-hyuk. Sementara tugas pengarahan My Name digalas oleh pengarah televisyen berpengalaman Kim Jin-min dengan Kim Ba-da bertanggungjawab untuk penulisan skrip.

My Name mungkin tidak dapat mengatasi euforia fenomena Squid Game tetapi ia tidak mengecewakan dari segi rating. Di IMDB sahaja, My Name mencatat rating pengguna 8.1, sedikit ketinggalan di belakang drama popular itu yang mencatat rating 8.2. Dengan Netflix kini mencadangkannya sebagai drama yang patut ditonton mengatasi drama terbitan mereka lain seperti You musim ketiga, My Name merupakan drama yang tidak patut dilepaskan.

RUJUKAN

Tassi, Paul. (2021, 17 Oktober). Keep An Eye On ‘My Name,’ Netflix’s Next Potential Korean Megahit Post-‘Squid Game’. Forbes.


Apabila Masyarakat Asli Kanada Hilang Identitinya…

Menjelang kurun ke-19, kerajaan Kanada berpendapat bahawa mereka mempunyai tanggungjawab ke atas ‘pendidikan’ dan ‘kebajikan’ masyarakat asli di Kanada.

Jadi, sebagai usaha kerajaan dalam ‘menjaga’ kebajikan masyarakat asli yang terlibat, ‘kononnya’ supaya mereka berjaya dan berdaya saing di kemudian hari (baca: di zaman moden), mereka haruslah meninggalkan amalan kuno nenek moyang yang telah diamalkan sejak zaman berzaman itu.

Ini bermaksud, masyarakat asli perlu diajarkan berkomunikasi menggunakan bahasa Inggeris, meninggalkan sembahan animisme dan kepercayaan kepada bomoh seterusnya beralih menganuti agama Kristian, serta berpegang kepada adat atau cara hidup Kanada moden.

Secara teorinya, kanak-kanak yang mengambil bahagian di dalam ‘pendidikan’ ini, akhirnya akan mengajarkan nilai-nilai Kanada moden kepada anak-anak mereka di kemudian hari. Satu keadaan yang akan menyebabkan tradisi masyarakat mereka bakal kurang diamalkan, dan akhirnya akan lenyap dalam masa beberapa generasi.

Dan apabila menyebut tentang perihal pendidikan, sudah tentu ia melibatkan sekolah. Kerajaan Kanada bertindak mengetengahkan sebuah polisi, yang kini dikenali sebagai polisi langkah “asimilasi agresif”.

Maksud “asimilasi agresif” adalah seperti yang telah saya nyatakan di atas, iaitu asimilasi secara paksa dari segi agama, bahasa, dan adat serta cara hidup Kanada moden, seterusnya mengabaikan dan meninggalkan amalan tradisi nenek moyang mereka.

Ia bakal dipelajari oleh anak-anak masyarakat asli di sekolah-sekolah berasrama yang berada di bawah kelolaan gereja dan menerima dana dari kerajaan. Sekolah berasrama ini kemudian dikenali dengan nama “Residential School”.

Mengapa hanya golongan kanak-kanak dipaksa menyertai sekolah ini? Kerana seperti pepatah Melayu, “Melentur buluh itu biarlah dari rebungnya”, kerajaan Kanada berpendapat bahawa kanak-kanak itu lebih mudah dibentuk daripada warga dewasa.

Disebalik ‘niat baik’ kerajaan Kanada, layanan yang diberikan terhadap kanak-kanak asli di Residential School ini dikatakan sangat teruk. Kanak-kanak tidak dibenarkan untuk bertemu keluarga mereka lebih daripada 10 bulan dalam satu masa.

Seterusnya, kanak-kanak yang berada di Residential School ini juga tidak dibenarkan untuk bertutur di dalam bahasa ‘eskimo’, dan mengamalkan adat kaum mereka di sekolah. Jika pelajar berdegil atau ditangkap melakukan kesalahan ini, hukuman sangat berat akan dikenakan.

Selain itu, terdapat laporan bahawa telah berlakunya kejadian kes serangan secara fizikal, seksual, penderaan dan juga peristiwa kematian pelajar berlaku di sekolah Residential School ini.

Disebalik semua ini juga, sebuah eksperimen berkenaan nutrisi dan kekurangan zat diketahui telah dijalankan di sekolah-sekolah ini. Eksperimen tersebut telah menjadikan kanak-kanak yang menghuni Residential School ini sebagai ‘tikus makmal’ dan ia mendapat kebenaran daripada kerajaan Kanada.

Sejak dari pengenalan, permulaan dan penubuhan sistem Residential School oleh kerajaan Kanada iaitu pada tahun 1831 sehingga penutupan sekolah terakhir pada tahun 1996, dianggarkan lebih daripada 150,000 kanak-kanak dari masyarakat asli First Nation, Inuit dan Metis telah dipaksa keluar dari komuniti mereka dan menyertai sekolah ini sebagai langkah ‘pemutihan’.

Kesan

Tahukah anda bahawa terdapat ratusan bahasa dan dialek berbeza di dalam bahasa Inuktitut Kanada sahaja? Dan sebahagian besar daripadanya telah lenyap dari muka bumi.

Mengapa? Kerana pengenalan sistem Residential School ini adalah salah satu faktor mengapa kini hanya 35,000 individu sahaja daripada keseluruhan masyarakat asli Inuit mampu menuturkannya.

Selain daripada bahasa, nama keluarga masyarakat asli juga telah digantikan dengan nombor pendaftaran seolah-olah individu itu adalah sebuah mesin.

Pada waktu itu, nama kanak-kanak Inuit ini telah digantikan kepada nama yang mengikut acuan barat, dan telah dilenyapkan nama yang menonjolkan identiti kaum atau bangsa mereka. Contohnya, seorang kanak-kanak itu boleh mempunyai nama seperti “Ella E7-641”


Bendera, Ultra-Nasionalisme Dan Nusantara

Peristiwa bendera ini menunjukkan betapa semangat nasionalisme melampau (ultra-nationalism) memberi kesan kepada kelompok manusia walhal serumpun.

Selain “name calling” (Malingsia, Indon), yang lagi tak masuk akal ialah gejala “klaim-mengklaim” budaya serumpun sebagai budaya negara.

Sebelum Perjanjian Inggeris-Belanda (Anglo-Dutch Treaty) tahun 1824, tidak wujud “sempadan” Malaysia dan Indonesia. Ketika itu tak wujud pun Malaysia atau Indonesia. Yang ada hanyalah Kepulauan Melayu, Alam Melayu atau Nusantara.

Selepas penjajah datang, mereka “re-construct” balik identiti orang Nusantara mengikut acuan mereka.

Kepulauan Sumatra, Jawa, Kalimatan dan Sulawesi misalnya, disatukan sebagai “Hindia Timur” di bawah penjajah Belanda. Apa yang Hindia (India) pun tak tau, buta geografi punya Belanda.

Tapi penamaan tersebut memisahkan identiti penduduk situ daripada penduduk di bawah penjajahan Inggeris.

Disebabkan Belanda ini jenis yang kejam, jadi semangat anti-penjajah kuat di kalangan orang Hindia Timur. Orang Indonesia bangga dengan revolusi tumpah darah dalam mencapai kemerdekaan.

Kita? Inggeris jahat memang jahat, tapi sekurang-kurangnya mereka bertamadun. Jadi berlaku peralihan kuasa daripada Inggeris kepada elit Tanah Melayu dan Borneo Utara tanpa tumpahan darah.

Jadi wujud pengalaman “nationhood” yang berbeza. Bagi mereka, merah di Sang Saka Merah Putih melambangkan darah yang ditumpah semasa revolusi menggulingkan Belanda. Jangan main-main.

Disebabkan tiada identiti bersama, percubaan penyatuan Alam Melayu menjadi “Indonesia Raya” dan “Melayu Raya” gagal. Malah berlaku “Konfrontasi” kerana Sukarno menganggap Malaysia sebagai boneka ciptaan Barat.

Selepas ada ASEAN, baru wujud sedikit persefahaman antara Malaysia dan Indonesia.

Sempadan yang memisahkan kita adalah tinggalan penjajah yang “artificial”. Jadi, kita jangan terlalu taksub dengan semangat nasionalisme.

Kita boleh cinta negara dan tanah air (patriotisme), tapi jangan sampai membenci negara lain, lagi-lagi mereka daripada rumpun yang sama.

Jadi, orang kita tak perlu layan provokasi dan jangan mulakan provokasi. Cakap baik-baik. Berhemah, jangan bertengkar.

Kerana diplomasi yang membezakan kita dan mereka. Kita serumpun tapi tak serupa. Diplomasi ada dalam jati diri kita.

Jadi, sudah-sudahlah tu gaduh pasal bendera.


Asal-Usul Gelaran Peeping Tom

Lady Godiva, sebuah nama yang diberi kepada seorang srikandi bangsawan Inggeris kurun ke-11 Masihi. Beliau merupakan isteri kepada seorang pembesar di Mercia (salah sebuah daerah) di England yang menurut suatu babad (hikayat) kurun-13 iaitu Flores Historarium, dimana beliau sanggup menunggang kuda tanpa seurat benang demi menentang cukai-cukai mencekik lagi memeritkan yang dikenakan suaminya terhadap rakyat miskin.

Menurut hikayat tersebut, Lady Godiva amat mengasihani penduduk kota Coventry yang menderita lantaran penindasan suaminya terhadap mereka. Setelah puas merayu suaminya itu untuk menghentikan kezaliman dan menarik balik cukai-cukai yang dikenakan terhadap rakyat jelata.

Rentetan keengganan suaminya yang masih berkeras untuk menzalimi rakyat, akhirnya suaminya mengenakan syarat kepada beliau mengambil keputusan untuk berbogel menunggang kuda melalui jalan-jalan dan lorong-lorong sekitar bandar Coventry dengan satu syarat dimana rakyat jelata penghuni kota Coventry harus berdiam di rumah dan menutup pintu-pintu dan tingkap-tingkap sepanjang beliau menunggang menyusuri kota tersebut.

Namun disebalik larangan keras yang dikenakan oleh suaminya Leofric, kepada rakyatnya. Hanya satu orang yang berdegil untuk mengingkari larangan tersebut iaitu seorang tukang jahit bernama Tom. Diceritakan kononnya Tom telah menggerudi lubang pada penutup tingkapnya untuk melihat Lady Godiva berlalu di hadapannya.

Akibatnya beliau menjadi buta. Nama beliau kini dikenang sebagai Peeping Tom kerana tabiatnya yang suka mengintai sebagaimana Qarun menurunkan namanya pada harta-harta purba yang tak ternilai harganya. Akhirnya, Leofric mengotakan janjinya dan menghapuskan cukai berat yang membelenggu kehidupan rakyat jelata di bawah tadbirnya.


Typo Yang Menamatkan Perang Dunia Kedua

Semasa Geoffrey Tandy dipanggil ke Bletchley Park pada tahun 1939M, beliau tidak menjangkakan sesuatu yang besar akan berlaku. Sebagai seorang sukarelawan dalam Royal Navy Reserves (skuad simpanan Tentera Laut Diraja), Tandy berhajat untuk berkhidmat kepada Britain dengan apa cara sekalipun memandangkan Perang Dunia ke-2 yang berlangsung ketika itu mengancam negaranya.

Namun sebagai seorang ahli kriptogami (cryptogamist) di Muzium Sejarah Negara, Tandy tidak begitu yakin beliau akan dapat menyesuaikan diri. Ahli kriptogami mengkaji alga, sebuah kemahiran yang tidak diperlukan dalam bidang penstrategian ketenteraan.Tandy dialu-alukan oleh perwakilan Kementerian Pertahanan, yang kelihatan amat teruja dengan prospek penglibatan Tandy dalam pergerakan berkelas rahsia di Bletchley – terlalu teruja, tentang seseorang yang pakar dalam bidang rumpai laut.

Pada suatu ketika, Tandy menyedari bahawa berlaku kesilapan pada pihak Kementerian. Perincian yang sebenar telah pun hilang dari sejarah, namun jelas apa yang diketahui adalah seseorang secara tidak sengaja mencatatkan pekerjaannya, iaitu cryptogamist sebagai cryptogramist – satu pekerjaan sebagai pemecah kod, pekerjaan yang dilakukan oleh orang seperti Alan Turing di Bletchley. Kesilapan tersebut membuatkan seorang pakar lumut dipindahkan tugas ke sebuah operasi paling sulit dalam perang.Ringkas cerita, Tandy tidak berbuat apa-apa untuk pasukan tersebut selama dua tahun. Namun kemudian, sesuatu yang menakjubkan berlaku.Pada tahun 1941, pihak Perikatan menggempur kapal-kapal U German dan merampas beberapa dokumen penting, termasuklah kertas-kertas kerja yang memberikan garis panduan kepada para pengguna Mesin Enigma Jerman tentang cara untuk mencampuradukkan mesej pesanan. Permasalahannya adalah: Kertas tersebut basah-lecun, mengalami kerosakan dan benar-benar perlu dipulihkan keadaannya sebelum dapat dimanfaatkan.

Pihak Kementerian memerlukan seseorang yang pakar dalam mengeringkan bahan yang bahas. Seseorang yang mungkin pernah berlatih memelihara alga dengan cara sedemikian. Iya, mereka memerlukan seseorang seperti Tandy.Dengan menggunakan bahan-bahan penyerap yang diambil daripada muzium, Tandy berjaya mengeringkan dokumen-dokumen tersebut dan memulihkan keadaannya. Rentetan itu, pemecah-pemecah kod Bletchley berupaya menggunakan maklumat yang terkandung di dalam dokumen tersebut untuk memecahkan rahsia komunikasi Jerman. Ini sekaligus membenarkan pihak Perikatan memintas percaturan strategi mereka. Penafsiran kod-kod tersebut berjaya membawa pengakhiran kepada peperangan itu dengan lebih cepat, atau dalam erti kata lain, menyelamatkan jutaan nyawa dari terus terkorban.Apapun, masih tidak dapat dijelaskan secara terperinci bagaimana kesilapan memasukkan Tandy ke dalam pasukan tersebut boleh berlaku. Adakah seorang tukang rekrut tersilap lihat ejaan, dan menambahkan huruf ‘R’ pada nama pekerjaan Tandy? Atau adakah tulisan tersebut disalah baca?Walau apapun keadaannya, salah faham tersebut pada akhirnya mendatangkan seribu hikmah. Memetik sebuah ucapan ahli politik British yang bernama William Hague pada tahun 2012, “Alangkah bergunanya (apabila adanya) keluasan kepakaran.”DIOLAH DAN DITERJEMAHKAN DARI: Jake Rossen. (10 April 2018). The Typo That Helped End World War II. Mental Floss.http://mentalfloss.com/article/539781/did-typo-help-end-world-war-ii


Sistem AI Baru Dapat Terjemahkan Isyarat Otak Manusia Ke Teks

Dunia kini baru sahaja hanya membiasakan diri dengan kuasa dan kecanggihan pembantu maya yang dibuat oleh syarikat-syarikat seperti Amazon dan Google. Pembantu maya tersebut mampu menyahkodakan percakapan kita dengan ketepatan yang menyeramkan berbanding kemampuan teknologi beberapa tahun yang lalu.

Namun, masih terdapat teknologi yang jauh lebih menakjubkan dan mengagumkan semakin hampir, menjadikan pengenalan percakapan kelihatan seperti permainan kanak-kanak; iaitu sistem kecerdasan buatan (AI) yang boleh menterjemahkan aktiviti otak kita ke dalam teks yang terbentuk sepenuhnya, tanpa mendengar walau sepatah pun perkataan.

Teknologi ini bukanlah fiksyen sains sepenuhnya. Sudah ada pun percubaan dalam membangunkan teknologi ini, cuma masih tidak mempunyai banyak ketepatan sahaja apa yang diterjemahkan oleh teknologi tersebut daripada aktiviti otak kita.

Untuk mengetahui sama ada mereka dapat memperbaiki teknologi tersebut, satu pasukan penyelidik yang diketuai oleh ahli bedah saraf Edward Chang dari Chang Lab UCSF menggunakan kaedah baru untuk menyahkod elektrokortikogram – rekod impuls elektrik yang berlaku semasa aktiviti kortikal, diambil oleh elektrod yang ditanamkan di dalam otak.

Dalam kajian ini, empat pesakit dengan epilepsi memakai implan untuk memantau sawan yang disebabkan oleh perubatan mereka. Pasukan UCSF menjalankan eksperimen sampingan dengan membuatkan peserta membaca dan mengulangi beberapa ayat yang ditetapkan, manakala elektrod mencatatkan aktiviti otak mereka ketika itu.

Data ini kemudiannya dimasukkan ke dalam rangkaian neural yang menganalisis corak dalam aktiviti otak yang sepadan dengan percakapan tertentu, seperti vokal, konsonan, atau pergerakan mulut berdasarkan rakaman audio eksperimen tersebut.

Yang terbaiknya, sistem tersebut telah menghasilkan keralatan (error) setiap peserta hanya 3% sahaja dalam menterjemahkan isyarat otak ke dalam teks. Seolah-olah AI hampir membaca fikiran seseorang, sekurang-kurangnya dalam eksperimen di mana persekitarannya ditentukan dengan ketat.

Menurut kertas kerja mereka, pasukan itu membincangkan banyak contoh kalimat rujukan yang dikatakan oleh peserta, bersama dengan ‘ramalan’ rangkaian yang dijana, kadang-kadang tidak tepat, tetapi tidak selalunya begitu. Walaupun kesilapannya jelas, mereka kelihatan sangat berbeza dengan hasil percakapan yang tersilap dengar oleh telinga manusia (boleh juga menjadi kesan sampingan set data terhad yang diperkenalkan kepada AI).

Contoh kesilapan termasuk: ‘the museum hires musicians every evening’, yang diramalkan sebagai ‘the museum hires musicians every expensive morning‘; ‘part of the cake was eaten by the dog‘ ditafsir menjadi ‘part of the cake was the cookie’; dan ‘tina turner is a pop singer‘, menjadi ‘did turner is a pop singer‘.

Dalam kes-kes yang kurang tepat, kesilapan-kesilapan menunjukkan persamaan tidak ada kaitan, secara semantik atau secara fonetik, kepada apa yang dikatakan: ‘she wore warm fleecy woollen overalls’ telah ditafsirkan sebagai ‘the oasis was a mirage’.

Walaupun terdapat kesilapan-kesilapan yang ketara, keseluruhan sistem mungkin dapat memberikan penanda aras baru untuk penyahkodan aktiviti otak berasaskan AI, dan satunya yang paling setanding dengan transkripsi percakapan manusia yang profesional, yang mempunyai WER 5%, menurut pasukan tersebut.

Sudah tentu, penafsir profesional yang berurusan dengan penceramah manusia biasa perlu menghadapi perbendaharaan kata yang panjang sehingga puluhan ribu perkataan. Sebaliknya, sistem ini hanya perlu mempelajari tandatangan kortikal kira-kira 250 kata unik yang digunakan dalam satu set ayat pendek yang terhad, jadi ini bukan perbandingan yang adil.

Walaupun terdapat banyak rintangan yang perlu diatasi, pasukan tersebut mencadangkan agar suatu hari nanti sistem itu dapat dijadikan sebagai asas bagi prostesis pertuturan untuk pesakit yang kehilangan keupayaan untuk bercakap. Jika perkara sedemikian boleh terjadi, ia boleh menjadi sesuatu yang gempar – dengan menyediakan beberapa orang dengan cara untuk berkomunikasi dengan dunia – dan dengan cara yang mungkin jauh melampaui apa dari hasil eksperimen setakat ini.

“Dalam kalangan peserta yang diimplan secara kronik, jumlah data latihan yang ada akan menjadi klasifikasi yang kira-kira lebih daripada setengah jam sebutan yang digunakan dalam kajian ini,” penulis menjelaskan, “menunjukkan bahawa perbendaharaan kata dan fleksibiliti bahasa mungkin boleh diperkembangkan secara lebih lagi. ”

RUJUKAN:


Geronimo: Pahlawan Puak Apache Yang Mendatangkan Gerun Pada Amerika Dan Mexico

Persengketaan antara puak Apache dan Amerika Syarikat adalah antara helaian sejarah yang menarik yang dikenang dalam sejarah Amerika Syarikat. Betapa gigihnya puak Apache melawan USA sehinggakan pemberontakan mereka mengambil masa puluhan tahun untuk ditundukkan. Ia dikatakan bermula daripada 1849 dan berakhir pada sekurang-kurangnya 1924 Masihi.

Salah seorang tokoh besar dalam peperangan melawan Amerika Syarikat ini adalah Geronimo yang dicatatkan menyerah kalah kepada Amerika Syarikat. Namun nanti dulu, sebelum bendera putih dijulang oleh Geronimo, sesungguhnya Amerika Syarikat pasti merindui seorang musuh sepertinya. Serangan gerilanya yang membinasakan, pengerakannya yang persis hantu yang berjaya mengaburi mata sama ada pihak berkuasa Amerika dan Mexico, meninggalkan urban legend yang cukup mendalam dalam jiwa masyarakat Amerika Syarikat itu sendiri ketika berbicara mengenai beliau.

Nama asal kepada tokoh pahlawan puak apache yang paling menggerunkan ketika abad ke-19 ini adalah Goyahkla yang bermaksud Yang Menguap. Beliau lahir pada tahun 1820 dalam puak Chiricahua Apache yang ketika itu, mendiami kawasan disekitar New Mexico dan Arizona. Geronimo itu sendiri adalah kononnya nama panggilan yang diberikan kepadanya selepas kejayaan pada usia yang muda, berjaya mengetuai jarahan ke atas Mexico dan nama itu adalah panggilan tentera Mexico yang jadi gerun menghadapi Geronimo.

Lahirnya Geronimo adalah ketika era persengketaan dan konflik antara kerajaan Mexico dan Apaches. Tabiat puak Apache yang seringkali melalukan penjarahan dan serangan semata-mata demi mendapatkan bekalan persenjataan, pemakanan dan kuda-kuda telah memaksa kerajaan Mexico mula melakukan serangan ke atas penempatan Apache dan menawarkan ganjaran yang lumayan kepada sesiapa sahaja yang berjaya melakukannya. Pada tahun 1851, ketika Gernoimo bersama dengan beberapa pahlawan Apache yang lain berada di Janos, sebuah pekan di Mexico dalam misi perdagangan mereka, Kolonel Jose Maria Carrasco dari Mexi bersama dengan 400 orang tentera Mexico telah menyerang Bedonkohe, tempat tinggal puak Apache. Antara yang terbunuh di tangan kolonel ini adalah isteri, ibu dan tiga orang anak-anaknya.

“Aku sudah kehilangan segala-galanya.” Itulah ucapan yang terkenal yang merujuk kepada permulaan kepada dendam yang bakal membakar bukan sahaja dirinya, bahkan Amerika dan Mexico. Lalu dicatatkan bahawa beberapa siri serangan yang sangat berdarah berlaku pada setiap penempatan tentera Mexico itu sendiri, yang diketuai oleh Geronimo. Akhirnya, ungkapan yang lahir dari mulut Geronimos ialah, “Aku sudah membunuh terlalu banyak orang Mexico. Aku tidak tahu seberapa banyak… namun sebahagian antara mereka, tidak layakpun untuk dikira kematian mereka.”

Pada tahun 1840 sehingga 1850, perang antara Amerika Syarikat dan Mexico tercetus dan Gadsden Purchase, di mana Amerika telah memiliki hak ke atas tanah Mexico, telah meletakkan puak Chicahua Apaches ke dalam kekuasaan Amerika Syarikat. Betapa apa yang berlaku ketika itu, ditentang habis-habisan oleh puak Apache yang bekeras tidak mahu kekal dan setia berada dibawah penjajah baru. Namun berikutan perang melawan tentera Amerika Syarikat, mereka terpaksa akur pada perjanjian keamanan dengan tentera Amerika Syarikat dengan mereka ditempatkan di tanah simpanan yang terletak di Arizona.

Salah seorang daripada yang terpaksa akur dibawah tentera Amerika Syarikat ketika itu ialah Geronimo itu sendiri. Ia berlaku pada tahun 1877 apabila dia ditangkap dan di bawa ke San Carlos, salah satu lokasi penempatan untuk puak Apache. Namun sebanyak tiga kali Geronimo berjaya melepaskan diri daripada penempatan yang disediakan oleh puak Amerika Syarikat. Setiap kali mereka berjaya melarikan diri, mereka menjadikan gunung ganang sebagai tempat persembunyian, hanya akan keluar melakukan penjarahan ke atas Amerika Syarikat dan Mexico. Betapa berita tiga kali dia berjaya lari dari penempatan Amerika Syarikat telah menempah kemasyuran ke atas namanya.

Mungkin kerana kemasyuran yang dikecapinya dalam melawan Amerika Syarikat, menempah kisah legenda pula yang berkisarkan Geronimo. Konon beliau ialah seorang manusia yang penuh dengan keajaiban dan kuasa luar biasa. Geronimo yang merupakan bomoh untuk puak Apache, selalu dikaitkan dengan kelebihan memperlahankan waktu, mengelakkan peluru yang sedang terbang ke arahnya, kebolehan mengubati orang sakit, kebolehan memanggil hujan bahkan pada satu masa, meramalkan bala yang bakal dilemparkan ke atasnya.

Dalam satu insiden yang berlaku yang diceritakan salah seorang pahlawan dalam puak Apache yang merupakan pengikut Geronimo, dikatakan bahawa betapa ketika mereka sedang berkumpul mengelilingi unggun api, ketika dalam ekpdisi menjarah beberapa buat kota dan pekan dibawah Amerika Syarikat, Geronimo menerima visi seolah-olah bahawa kem mereka telah diserang oleh tentera Amerika Syarikat. Dua hingga tiga hari selepas visi itu melanda dirinya, mereka tiba di kem yang dimaksudkan oleh Geronimo, betapa serangan Amerika Syarikat itu benar-benar terjadi. Jason Betnzinez, pahlawan tersebut menulis, “Aku tidak dapat menerangkan apa yang terjadi hari ini, tetapi aku memang berada di situ, dan melihat dengan mata kepala aku sendiri.”

Bahkan, ketika di usia 60-an, pahlawan hebat ini ketika dalam misi melarikan diri dari kem penempatan untuk puak Apache oleh Amerika Syarikat, telah bersama dengan kumpulan pengikutnya mengembara 70 batu per hari untuk mengelakkan tentera Amerika Syarikat dan peninjau daripada puak Apaches berjaya mengesan jejak mereka. Dan pada usia setua itu pun, dia berjaya mengetuai serangan demi serangan ke atas Amerika Syarikat.

Pada tahun 1886, semata-mata untuk memburu orang tua berusia 60-an, hampir suku kekuatan tentera Amerika Syarikat yang bersedia ketika itu, dikerahkan untuk memburu Geronimo bersama dengan 40 orang pengikut. Hanya pada 4 september 1886, barulah Geronimo benar-benar menyerah kalah kepada Jeneral Nelson Miles di Skeleton Canyon, Arizona, menjadikan beliau tokoh pemimpin puak asli Amerika yang terakhir yang menyerahkalah kepada Amerika Syarikat.

Selepas itu, hidup Geronimo diabadikan sebagai seorang tawanan perang (PWO – prisoner of war). Dia dibawa untuk melakukan kerja buruh di setiap kem tentera. Beberapa kali juga dibawa berpindah dari satu tempat ke tempat lain. Kehidupan akhir Geronimo walau sebagai seorang tawanan perang, dia hidup sebagai selebriti. Dia dibenarkan menjual tandatangannya, serta segala barang yang dikaitkan dengan dirinya, seperti panah dan busur panah, serta tongkat yang digunakannya untuk berjalan diusia tua kepada setiap pelancong Amerika. Bahkan dia sering tampil dalam beberapa festival seperti Worlds Fair dan juga Wild West Shows, di mana di festival tersebut, dia akan diperkenalkan sebagai Apache Terror atau Tiger of The Human Race.

Meski dalam PWO, beliau tetap gigih berjuang untuk nasib anak bangsanya. Ketika 4 Mac 1905, ia adalah antara penampilan awam paling popular Geronimo apabila dia mengambil tempat dalam perarakan pertabalan Theodore Roosevelts di Washington DC sebagai presiden Amerika Syarikat. Dia ketika itu didampingi oleh lima orang pemimpin puak asli Amerika, menaiki seekor anak kuda sambil orang awam menjerit melaung namanya. Pada kesempatan itu, Geronimo mengambil kesempatan itu untuk berbaiah (plead) kepada Roosevelts. 5 hari kemudian, Geronimo mendapatkan kesempatan berjumpa dengan Roosevelts secara berdepan. Dalam penemuan itu, Geronimo meminta agar puaknya dihantar semula ke Barat Amerika, tempat asal penduduk asli Amerika Syarikat.

Dalam permintaan itu, Geronimo meminta agar beliau dibebaskan. Namun, permintaan itu ditolak oleh Roosevelts kerana bimbang sebuah lagi peperangan akan tercetus sekiranya Geronimo dibebaskan. Hanya pada tahun 1913, selepas 4 tahun kematian Geronimo, barulah puak Chiricahuas Apache dibebaskan dan dibenarkan untuk pulang ke rumah mereka.

Rujukan:

Evan Andres (2016) 7 Things You May Not Know About Geronimo. History.com

Geronimo. History.com (Pautan: http://www.history.com/topics/native-american-history/geronimo)

Geronimo. Biography (Pautan: https://www.biography.com/people/geronimo-9309607)


Aziz Satar: Pelakon Komedi Yang Dirindui Rakyat Malaysia

Aziz Sattar ialah Malaysia’s most beloved comedian. Beliau mudah didekati oleh sesiapa saja, tak kira tua atau muda. Kalau nak tahu, Aziz Sattar mula menghiburkan orang ramai sejak beliau berusia 9 tahun lagi!

Aziz Sattar atau nama sebenarnya Abdol Azez bin Satta dilahirkan di Pekalongan, Kepulauan Bawaen, Surabaya pada 8 Ogos 1925. Anak kepada pasangan Satta Sawal dan Satimah Jalal ini kemudiannya membesar di Pasir Panjang, Singapura.

Aziz Sattar mendapat pendidikan awal di Sekolah Melayu Raja, Singapura. Antara kawan rapatnya ketika kecil ialah seniman Shariff Dol dan Salleh Kamil.

Ketika berusia 9 tahun, beliau sudah mula membuat lawak secara spontan. Di samping itu, beliau juga sering menyanyi di majlis kenduri kahwin dan sebagainya.

Sebelum memasuki bidang perfileman, Aziz Sattar aktif di pertunjukan pentas. Ketika itulah beliau mengenali seorang pelawak pentas yang terkenal iaitu Aziz King Godobell.

Aziz King Godobell sangat tertarik dengan keperibadian dan lawak jenaka yang dipersembahkan oleh Aziz Sattar. Selepas itu, beliau sering mempelawa Aziz Sattar untuk mengadakan persembahan bersama di majlis-majlis keraian di seluruh Singapura.

Aziz Sattar telah mula bekerja di studio Jalan Ampas sebagai juru alih suara pada tahun 1952. Setahun kemudian, beliau berlakon dalam filem Putus Harapan (1953) sebagai pelakon tambahan. Ketika itu beliau menggunakan nama Aziz Jr.

Pada tahun 1955, Aziz Sattar berlakon sebagai penjahat dalam filem Ribut. Wataknya macam psiko sikit. Yang menariknya filem ini dibuat dalam bentuk warna!

Dua tahun kemudian, Aziz Sattar terpilih untuk membintangi filem Bujang Lapok (1957) arahan P.Ramlee. Dalam filem inilah P.Ramlee membawa lawak jenaka Aziz Sattar dan S. Shamsuddin ke next level.

In real life, Aziz Sattar pernah kahwin dengan Dayang Sofia, gadis yang diselamatkannya dalam filem Bujang Lapok. Mereka bernikah pada bulan November 1959, kira-kira dua tahun selepas filem Bujang Lapok ditayangkan.

Komen Aziz Sattar ketika diambil berlakon dalam Bujang Lapok: “Saya biasa melawak dengan P.Ramlee di mana-mana sahaja. Tapi bila dia jadi pengarah, dia jarang ambil saya berlakon. ”

“Rupa-rupanya dia pilih seseorang pelakon bukan kerana kawan, tapi mengikut kesesuaian watak. Kalau peranan itu sesuai, musuh pun dia ambil berlakon.”

Selain berlakon filem, Aziz Sattar sering diundang untuk membuat persembahan pentas di seluruh pelusuk tanah air. Regunya di pentas ialah seniman Ibrahim Pendek.

Ini pula gambar dari tahun 1962, Aziz Sattar sedang buat persembahan dengan satu lagi pasangan suami isteri dalam kalangan bintang filem iaitu Jins Shamsudin dan Rahmah Rahmat.

Aziz Sattar beliau berlakon studio Jalan Ampas sehinggalah penutupannya pada tahun 1967. Selepas itu Aziz Sattar menyepikan diri daripada industri filem. Beliau lebih banyak membuat persembahan pentas di sekitar Singapura dan Malaysia.

Pada tahun 1975, barulah Aziz Sattar kembali semula ke dunia perfileman dengan menjadi pengarah di bawah syarikat Sabah Film Production milik Deddy M. Borhan. Filem pertama yang diarahkannya ialah Keluarga Comat (1975).

Beliau juga pernah menghidupkan semula trio Bujang Lapok yang terkubur sejak 1961 menerusi filem Bujang Lapok Kembali Daa… (1985) yang menampilkan S. Shamsuddin, Nasir P.Ramlee dan dirinya sendiri.

Sepanjang penglibatan dalam dunia seni, Aziz Sattar telah mengarahkan banyak filem termasuklah Si Badol (1978), Setinggan (1981), Penyamun Tarbus (1981) yang memenangi Anugerah Filem Komedi Terbaik semasa Festival Filem Malaysia ke-2 pada tahun 1981 dan Darah Satria (1983).

Bagi Aziz Sattar, pelawak pentas tak perlu pakai macam badut untuk buat orang ketawa. Pakai smart pun boleh, yang penting adalah pengisian bahan lawak tersebut.

Pelawak-pelawak di tahun 1950-an sampai 1980-an (zaman Jamali Shadat, Yahya Sulong, R. Jaafar & A.R. Badul) mereka semua pakai coat bila buat ‘stand-up comedy’.

Bagi menghargai jasa & sumbangannya dalam industri filem, Aziz Sattar telah dikurniakan Ahli Mangku Negara (AMN) pada 1990, Anugerah Seniman Veteran di Festival Filem Malaysia ke-11 pada tahun 1994 dan Darjah Panglima Jasa Negara (PJSN) yang membawa gelaran Datuk pada tahun 2007.

Pada tahun 2012, Aziz Sattar pernah muncul dalam satu episod siri animasi Upin & Ipin. Hara pada geng Les’ Copaque yang buat episod tu kongsikan pengalaman bekerja dengan Pak Aziz.Aziz Sattar meninggal dunia pada 6 Mei 2014 ketika berusia 89 tahun. Beliau kemudiannya dikebumikan di Tanah Perkuburan Islam Bandar Tun Hussein Onn, Cheras. Al Fatihah buat rohnya, semoga dihimpunkan bersama orang-orang yang beriman.


Joe Biden Iktiraf Dosa Paling Besar Uthmaniyah Ke Atas Etnik Armenia

“Sekiranya Amerika Syarikat mahu merosakkan lagi hubungan mereka dengan negara Turki ini, maka itu adalah keputusan yang mereka sendiri pilih,” — Menteri Luar Turki, Mevlut Cavusoglu

Presiden Amerika Syarikat, Joe Biden pada hari Sabtu yang lalu telah menyifatkan peristiwa pembu-nuhan beramai-ramai kaum Armenia oleh tentera Empayar Uthmaniyah pada lebih dari satu abad yang lalu sebagai ‘geno-sid’ (pembu-nuhan beramai-ramai), pengiktirafan ini menerima sambutan yang meriah dari kumpulan pro-Armenia tetapi boleh menjejaskan hubungan dengan sekutu AS dengan negara Turki yang menolak label geno-sid dikenakan terhadap mereka sejak berdekad yang lalu.

Fakta Utama

Biden menggunakan perkataan “geno-sid” dalam satu kenyataannya sempena Hari Peringatan Armenia, tindakan yang telah melanggar tradisi sejak berdekad lamanya selepas bekas presiden-presiden AS yang menjadi pendahulunya kekal mengelakkan dari menggunakan istilah tersebut bagi merujuk kepada peristiwa penempatan semula dan pembu-nuhan beramai-ramai yang didakwa telah dilakukan oleh Empayar Uthmaniyah terhadap 1.5 juta orang Armenia di Turki.

Sebelum ini, beliau telah pun menyebut kejadian itu sebagai geno-sid semasa beliau sedang berkempen pada tahun yang lalu, sejauh yang kita ketahui, Joe Biden pernah menjadikan pengiktirafan ini sebagai satu manifesto pilihanraya yang dijanjikanya terhadap pengundi berketurunan Armenia. Dia berjanji akan melakukannya jika dia terpilih dan langkah ini disokong oleh puluhan anggota Kongres dari kedua-dua belah pihak.

Biden juga dilaporkan telah memberi amaran kepada Turki tentang langkah itu pada awal minggu yang lalu dalam satu perbualan telefon bersama Presiden Turki, Recep Tayyip Erdogan, yang secara konsisten telah menolak label geno-sid dan bahkan menganggap pelan penempatan semula dan pengusiran orang Armenia itu sebagai “munasabah.”

“Setiap tahun pada hari ini, kita akan mengenangkan nyawa setiap orang yang telah terkor-ban dalam peristiwa geno-sid Armenia semasa era Uthmaniyah dan memberi peringatan kepada diri kita sendiri untuk mencegah keke-jaman seperti itu dari berulang lagi.” — Presiden Amerika Syarikat, Joe Biden

Jawatankuasa Kebangsaan Armenia Amerika memuji keputusan Biden dalam satu sidang media dengan mengatakan langkah itu akan mendorong Amerika ke arah keadilan yang sepatutnya dan keamanan yang diperlukan untuk masa depan negara Armenia.

Latar Belakang

Pada tahun 1915, di tengah-tengah kancah Pe-rang Dunia Pertama, Empayar Uthmaniyah yang akan telah diperintah secara de facto di bawah kuasa Jawatankuasa Kesatuan Dan Kemajuan (CUP) yang dikawal oleh pergerakan Turki Muda sepenuhnya telah mengusir orang Armenia secara paksa dari Anatolia timur.

Ia berikutan tindakan beberapa kelompok kaum Armenia yang dipercayai telah menjadi pembelot dengan kebimbangan risiko yang mereka boleh membantu kemaraan pasukan tentera Rusia di Syria.

Sebilangan besar sarjana menyimpulkan bahawa peristiwa ini adalah satu usaha pengha-pusan etnik yang disengajakan kerana pertembungan semangat nasionalisme, tetapi Turki telah menolak keras tafsiran ini, dengan menegaskan bahawa kema-tian itu tidak disengajakan dan pengusiran itu adalah perlu kerana ia melibatkan soal hal ehwal keselamatan.

Beberapa lagi negara yang lain secara rasminya menganggap peristiwa itu sebagai pembu-nuhan beramai-ramai dengan label geno-sid, tetapi Amerika Syarikat telah konsisten mengelakkan dari menggunakan label tersebut demi untuk mengelakkan kemarahan negara Turki, yang merupakan salah satu negara yang menganggotai NATO dan bekas rakan sekutu AS yang lama.

Sejak penubuhannya, Amerika Syarikat merupakan sebuah negara yang telah saling menjalinkan hubungan yang baik dengan Turki semenjak era Uthmaniyah, kedua-dua negara ini tidak pernah terlibat dalam sebarang konflik bersenjata, bahkan saling membantu sesama mereka tiap kali salah satu di antara mereka ditimpa musibah seperti bencana alam semulajadi.

Dan, hubungan Amerika Syarikat dengan Empayar Uthmaniyah hanya dicemarkan dengan penglibatan AS dalam Pe-rang Dunia Pertama pada saat-saat akhir konflik tersebut mencapai kemuncaknya.

Setelah dekad demi dekad berganti, hubungan AS-Turki secara beransur-ansur mula nerosot sejak beberapa tahun kebelakangan ini kerana kepentingan kedua-dua negara ini saling bertembung dan kerjasama Turki dengan Rusia yang agak rapat, terutamanya dalam urusniaga teknologi persenjataan, mungkin menjadikan langkah simbolik Biden ini lebih beralasan.

Pada awal minggu ini, Turki memberi peringatan bahawa jika Biden benar-benar menggunakan istilah geno-sid, hubungan di antara kedua-dua negara tersebut akan semakin merosot.

Negara Turki yang lahir sebagai sebuah kerajaan republik sekular dari sisa-sisa kejatuhan Empayar Uthmaniyah itu walau bagaimanapun telah mengaku sememaangnya ada kema-tian, tetapi mereka menolak jumlah 1.5 juta kor-ban yang diusulkan kerana melihat jumlah itu sebagai terlalu melebih-lebih. Turki hanya mengakui seramai kira-kira 300,000 orang Armenia mungkin telah ma-ut, tetapi Turki tegas menolak kejadian itu sehagai pembu-nuhan beramai-ramai.

Krisis ini menjadi satu masalah yang sensitif bagi sekutu NATO, Turki, dan negara-negara seperti Perancis, Jerman dan Kanada yang telah mengiktiraf kejadian itu sebagai geno-sid yang ditakrifkan sebagai pembu-nuhan beramai-ramai dan pembasmian kaum.

Joe Biden telah menjadi presiden Amerika Syarikat yang pertama mengiktiraf peristiwa Geno-sid Armenia, sekaligus memecahkan tradisi politik AS-Turki. Presiden Obama dan George W. Bush pernah berjanji untuk mengakui peristiwa itu tetapi sebaliknya mereka hanya menyebut ia sebagai “keke-jaman besar” atau “pembu-nuhan besar”. Manakala, Ronald Reagan telah menyebutnya sebagai “geno-sid” tetapi hanya dalam konteks yang tidak jelas melalui kenyataan mengenai peristiwa Ho-lo-caust.

Geno-sid adalah istilah moden yang merujuk kepada tindakan pemus-nahan yang disengajakan secara sistema-tik, secara keseluruhan atau secara sebahagian terhadap mana-mana kumpulan etnik, kaum, agama atau kebangsaan. Istilah ini dicipta pada tahun 1944 oleh Raphael Lemkin.  Ia telah ditakrifkan di dalam Article 2 of the Convention on the Prevention and Punishment of the Crime of Genocide (CPPCG) of 1948 sebagai:

“mana-mana tindakan berikut yang dilakukan dengan niat untuk memus-nahkan, secara keseluruhan atau sebahagian, kumpulan kebangsaan, etnik, kaum atau agama, seperti: membu-nuh ahli kumpulan itu; menyebabkan kecederaan tubuh atau mental yang serius kepada anggota kumpulan; dengan sengaja mempengaruhi situasi kehidupan suatu kelompok, yang dikira boleh menyebabkan kemus-nahan fizikalnya secara keseluruhan atau sebahagian;  mengenakan tindakan yang bertujuan untuk mencegah kelahiran dalam kumpulan itu;  [dan] memindahkan anak-anak kumpulan itu ke kumpulan lain secara paksa.”

Walaupun dunia sentiasa mengingati keke-jaman yang dilakukan Uthmaniyah terhadap Armenia itu hingga sekarang, namun persoalan yang kekal membeku di fikiran penulis adalah, mengapa dunia tidak melakukan perkara yang sama apabila orang Turki juga telah melalui keke-jaman yang sama dilakukan oleh pelbagai pihak, terutamanya Rusia yang dibantu oleh Armenia?

Lebih 7,000 orang Turki dib.an-tai oleh tentera Empayar Rusia dan disokong oleh etnik Armenia pada tahun 1804 di wilayah Ganja moden, atau pembu-nuh.an beramai-ramai terhadap kaum Turki di Balkan semasa Pe-ra.ng Russo-Turki pada tahun 1878 yang membu-nuh seramai 400,000 orang Turki dan berpuluh-puluh lagi pemban-taian dilakukan di lokasi yang berbeza.


Saintis Jumpa Tinggalan Hutan Batu Yang Berusia Lebih 20 Juta Tahun!

Hari ini, Lesbos, Greece dikenali sebagai salah satu kem pelarian sebelum mereka berhijrah ke tanah besar Eropah. Tetapi tidak ramai tahu di sinilah lokasi penemuan fosil paling signifikan di kawasan berkenaan. Fosil yang dimaksudkan ialah fosil tumbuhan atau lebih tepat 150 fosil di bahagian barat pulau tersebut.

Hutan batu itu terhasil apabila kebanyakan kawasan hijau Lesbos dihujani lava dan abu gunung berapi yang meletus antara 17 dan 20 juta tahun lalu. Hutan batu yang terletak di barat Lesbos itu kini diklasifikasikan sebagai taman geologi global yang diiktiraf UNESCO dan diiktiraf sebagai antara yang terbesar di dunia.

Tetapi penemuan terbaru yang dibuat oleh pasukan pengkaji arkeologi diketuai Profesor Nikolas Zouros dari Universiti Aegean ini dianggap signifikan. Ini kerana apabila mereka menemui 150 fosil tersebut, kebanyakan pokok masih berada dalam keadaan baik dengan sesetengah daripadanya mengekalkan warna yang sama.

Sejak melaksanakan kerja ekskavasi di sepanjang lebuh raya yang menghubungkan Sigri dengan Kalloni sejak 2013, Zouros menyimpulkan tumbuh-tumbuhan ini merupakan bukti kewujudan hutan subtropika di Lesbos. Ini sama sekali berbeza dengan tumbuhan yang membentuk lanskap pulau Mediterranean itu hari ini.

Bagi ahli-ahli botani dan ontologi, penemuan sebegini merupakan cermin ke masa silam. Ini kerana menerusi penemuan 150 fosil tumbuhan ini, ia menunjukkan bagaimana suasana sesebuah tempat berubah sekiranya suhu bumi terus meningkat. Bagi Profesor Iain Stewart dari Universiti Plymouth, sekiranya situasi perubahan iklim tidak menunjukkan perubahan, maka manusia bakal berdepan perubahan ekstrem terhadap persekitarannya.

Menariknya, Lesbos juga pernah disinggahi oleh polimath Yunani terkenal, Aristotle. Beliau berada di pulau itu selama dua tahun selepas mendapat jemputan pelajar merangkap bapa dunia botani Theophrastus.

Tempoh tersebut dikatakan digunakan untuk mengkaji hidupan marin di situ. Profesor Chronis Tzedakis dari University College London percaya Theophrastus merasa takjub melihat hutan batu Lesbos dan menghantar jemputan kepada gurunya untuk melihat keanehan tersebut. Kisah sebegini juga dikatakan menjadi inspirasi kepada beberapa teori spesis hidupan sebagai tetap dan tidak berubah.

RUJUKAN:

Smith, H. (2021). ‘Unique’ petrified tree up to 20m years old found intact in Lesbos. The Guardian.


Harley Quinn: Wataknya Tidak Seindah Yang Kita Bayangkan

Hari ini saya mahu mengajak kalian menyelami salah satu daripada watak yang sangat popular dalam siri Batman. Watak ini menjadi tumpuan sekali lagi apabila dilakonkan oleh Margot Robbie dengan jayanya. Malah bukan Sucide Squad sahaja kejayaan watak Harley Quinn ini,

Untuk rekod, komik yang dikeluarkan oleh syarikat DC, kita dapat melihat selepas Batman, komik yangmenyusuli jualan best-seller ialah komik yang berkisarkan tentang Harley Quinn.

Jadi, apa sebenarnya yang menarik sangat mengenai Harley Quinn? Ini? Mari bersama menyelami subjek keempat dalam siri The Arkham Project bersama saya, admin HE. Kita selami salah setiap keindahan yang ada pada watak Harley Quinn.

Tapi sebelum itu, sebelum anda menyerang gambar hiasan ini, perlu saya ingatkan bahawa sememangnya watak Harley Quinn berpakaian seseksi seperti itu, dan ianya ada kaitan dengan penyakit psikologi yang menyelubungi mindanya. Tentang itu, anda akan memahaminya pada penghujung artikel ini.

Pengenalan

Harleen Quinzel ialah nama sebenar kepada watak Harley Quinn. Asalnya ialah daripada di sekitar Brooklyn, New York. Bandar Gotham yang menjadi latar belakang dalam kisah Batman dikatakan lokasinya adalah di sekitar New York juga walaupun pada hakikatnya, kota ini sekadar kota fiksyen. Pada usia mudanya Harley Quinn, dia sering menjadi mangsa deraan ayahnya yang kemudiannya akan menyumbang pada perkembangan kisah hidupnya nanti, yang juga akan diulas dalam artikel ini.

Apa-apa pun, disebalik semua bala yang menyelubungi hidupnya ketika kecil, Harley Quinn berjaya mencapai kejayaan dalam bidang akademik apabila akhirnya berjaya menjadi menerima doktor dalam Psychiatric Medicine sekaligus mendapat gelaran Dr Harley Quinn. Dalam siri 52 komik DC tentang Harley Quinn, dicatatkan bahawa dia mendapat Master sebelum Phd dalam Criminal Psychology. Dari situ, dia kemudian telah memulakan kerja di Arkham Asylum, sebuah rumah sakit jiwa di kota Gotham yang menempatkan penjara paling besar untuk penjenayah-penjenayah psiko dan di sini, tempat penjenayah-penjenayah tersebut menerima rawatan. Arkham Asylum jugalah menjadi lokasi di mana Harley Quinn menemui cinta sejatinya. Joker, pesakit yang dia ditugaskan untuk menjadi therapist.

Namun, detik Harley Quinn mula jatuh cinta kepada Joker pun akibat permainan Joker sendiri yang dapat melihat kelompongan pada jiwa Harley Quinn. Maka ketika itulah Joker yang memang terkenal dengan perwatakan suka memanipulasikan kelemahan orang lain. Joker mula mendalami jiwa Harley Quinn sepanjang sesi rawatan mereka. Dari situ, Joker mendapat tahu bahawa waktu kecil Harley Quinn tidaklah seindah yang dijangka.

Disebalik kebijaksanaan dan kejelitaan yang dimiliki oleh Harley Quinn, rupa-rupanya dia pernah menjadi mangsa dera ayahnya. Maka Joker pun mencipta ceritanya sendiri bahawa dia pernah menjadi mangsa deraan juga ketika kecil. Bahkan dalam sesetengah versi, kisah yang disampaikan oleh Joker ini berjaya membuatkan air mata Harley Quinn tumpah. Joker juga melayan Harley Quinn dengan baik seperti memujinya setiap sesi terapi mereka dan pernah juga Joker memberikan bunga kepada Harley Quinn.

Ini secara tidak langsung telah menimbulkan obsesi yang oleh Harley Quinn pada Joker. Obesesi itu kemudian menjadi semakin tidak sihat dan Joker yang kita sedia maklum, merupakan lawan paling setanding Batman melihat obsesi itu sebagai peluang untuknya cabut dari Arkham Asylum. Maka cinta Harley Quinn pada Joker digunakan sebaik mungkin oleh Joker untuk meminta tolong gadis itu dalam misi cabut larinya. Maka ketika itulah Harley Quinn sedang menghadapi dilema paling besar dalam hidupnya. Cinta Joker atau kerjayanya… dan Harley Quinn memilih untuk membebaskan Joker.

Ya tuan-tuan dan puan-puan. Pada detik itu, kita tidak lagi melihat Dr Harleen Quinzel, pakar psikitiarik yang bekerja di Arkham Asylum merawat pesakit di sana. Sebaliknya Dr Harleen Quinzel mengambil identiti Harley Quinn yang kita kenal hari ini. Kostum, lagak dan perwatakkan saling tak tumpah seperti Joker, cuma bezanya Harley Quinn ialah seorang wanita. Di sebalik identiti itu, Harley Quinn akhirnya berjaya membebaskan Joker dari kurungan!

Baik, dari kisah atas yang saya persembahkan untuk tatapan kalian tentang Harley Quinn, kita dapat simpulkan bahawa beberapa penyakit psikologi dapat dijejak dalam batang tubuh Harley Quinn. Saya senaraikan di bawah:

a.) Relationship obsessive–compulsive disorder

Penyakit ROCD yang melanda jiwa Harley Quinn ini pastinya dapat dikesan pada betapa obsesnya Harley Quinn pada Joker. Walaupun berkali-kali emosinya dipermainkan oleh Joker, walaupun berkali-kali kepercayannya dikhianati oleh Joker, namun Harley Quinn tetap setia mematuhi setiap arahan Joker. Segala jenayah yang diarahkan oleh Joker semuanya dipatuhi oleh Harley Quinn atas alasan untuk mendapatkan cinta si Joker. Tapi malangnya “crush” sebenar Joker pastinya ialah Batman. Harley Quinn? Sekadar alatan yang digunakan oleh Joker untuk menewaskan Batman. Hubungan cinta antara Harley Quinn dan Joker boleh juga dilabelkan sebagai hubungan cinta yang berunsur Sadomasochism dengan Joker kerana sepertinya, dia membiarkan sahaja Joker mempermainkan dirinya dengan sangat sadis dan menyedihkan, Jadi, perlu saya beritahu kepada mereka yang baru sahaja mahu berminat membaca Joker, tiada apa yang “sweet” tentang hubungan cinta mereka berdua.

b.) Historionic Personality Disoder

Penyakit jiwa yang melanda Harley Quinn yang dapat dikenal pasti dalam jiwa Haley Quinn ialah HPD. Antara ciri-ciri HPD yang dapat dijejaki ialah penampilan yang menggoda dan mengandungi unsur seks yang keterlaluan. Ini dapat dijejak dalam kostum yang tersarung pada tubuh Harley Quinn yang sangat seksi. Contohnya boleh dilihat pada gambar Harley Quinn yang dijadikan gambar hiasan. Selain itu, ciri-ciri lain dalam HPD yang wujud dalam watak Harley Quinn ialah sikap Harley Quinn yang terlalu “dramatik” dalam setiap tindakannya dan menjadikan dirinya sebagai pusat perhatian. Ini ialah antara ciri-ciri yang boleh dijejak dalam watak Harley Quinn itu sendiri.

c.) Antisocial Personality Disorder

Ya, Harley Quinn turut dicatatkan mempunyai trait yang ini dalam perwatakan beliau. Sebagai contoh ciri-ciri APD ialah kesusahan untuk memahami emosi orang lain dan tiada penyesalan dalam sebarang tindakan yang lain. Sikap-sikap Harley Quinn yang sering bersifat tidak berperikemanusian dan juga tidak langsung mempunyai nilai simpati mencadangkan bahawa Harley Quinn layak berada dalam kategori ini.